text:
ISOMO RYA MBERE
Igitabo cya Nehemiya (Neh 8, 1-4a.5-6.8-12)
Mu mboneko z’ukwezi kwa karindwi, 1imbaga yongera gukoranira ku kibuga cy’imbere y’Irembo ry’Amazi, bose bashyize hamwe. Nuko babwira Ezira, umwanditsi, ngo azane igitabo cy’Amategeko ya Musa, Uhoraho yari yarahaye Israheli. 2Ezira, umuherezabitambo, azana igitabo cy’Amategeko imbere y’ikoraniro ryose. Kuri uwo munsi wa mbere w’ukwezi kwa karindwi hari hateraniye abagabo, abagore, mbese n’abandi bose baciye akenge. 3Nuko kuva mu museke kugeza ku manywa y’ihangu, Ezira asomera icyo gitabo aho ku karubanda imbere y’Irembo ry’Amazi hateraniye abagabo, abagore, mbese n’abandi bose baciye akenge. Imbaga yose yari yitonze, bateze amatwi igitabo cy’Amategeko. 4aUmwanditsi Ezira yari ahagaze ahantu hirengeye bari bamuteguriye bakoresheje ibiti.
5Ezira abumbura igitabo bose bamureba, kuko aho yari ahagaze yabasumbaga uko bangana, maze akimara kukibumbura imbaga yose irahaguruka. 6Ezira abanza gushimira Uhoraho, Imana y’Igihangange, maze imbaga na yo ishyira amaboko ejuru, bose bakikiriza icyarimwe bati « Amen ! Amen ! » Nuko barunama, bapfukamira Uhoraho bubitse uruhanga ku butaka. 8Ibyo Ezira yamaraga gusoma mu gitabo cy’Amategeko y’Imana, yabihinduraga mu rurimi rwa bose kandi akabibasobanurira maze bakabyumva.
9Nuko (Nehemiya, Umunyacyubahiro), Ezira, umuherezabitambo n’umwanditsi, hamwe n’abalevi basobanuriraga rubanda, babwira imbaga bati « Uyu munsi weguriwe Uhoraho, Imana yanyu !
Mwigira agahinda nk’aho mwapfushije kandi mwirira ! » Koko kandi imbaga yari yamaze kumva ayo magambo, maze bose baraturika bararira. 10Ezira arongera arababwira ati «Nimugende murye inyama z’amatungo y’ imishishe, munywe n’inzoga ziryohereye kandi musangire n’abatagize icyo bategura; kuko uyu munsi weguriwe Nyagasani. Ntimugire agahinda, kuko ibyishimo by’Uhoraho ari byo buhungiro bwanyu. » 11Maze abalevi na bo bagahoza imbaga bavuga bati « Nimuceceke kuko uyu munsi ari umunsi mutagatifu ; kandi mwikomeza kugira agahinda ! » 12Nuko rubanda bose bajya kurya no kunywa, boherereza n’abatagize icyo bategura maze bose baridagadura; kuko bari bumvise neza ijambo babwiwe.
ZABURI (Zab 19 (18), 8, 9, 10, 11)
Inyik/ Amategeko y’Uhoraho anezereza umutima.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima ;
amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Bikwiriye kwifuzwa kurusha zahabu,
kurusha ikirundo cya zahabu iyunguruye ;
biryohereye kurusha ubuki,
kurusha ubuki bw’umushongi bukiva mu binyagu !
IBANGONDIRIMBO RIBANZIRIZA IVANJILI (Mk 1, 15)
Alleluya Alleluya.
Ingoma y’Imana iregereje:
Nimwisubireho maze mwemere Inkuru Nziza !
Alleluya.
IVANJILI
+ Luka (Lk 10, 1-12)
Muri icyo gihe, 1mu bigishwa ba Nyagasani ahitamo abandi mirongo irindwi na babiri, maze abohereza imbere ye babiri babiri, mu migi yose n’ahandi hose yajyaga kunyura. 2Arababwira ati «Imirima yeze ni myinshi, ariko abasaruzi ni bake ; nimusabe rero Nyir’imyaka yohereze abasaruzi mu mirima ye. 3Ngaho nimugende; dore mbohereje nk’abana b’intama mu birura. 4Ntimugire icyo mujyana, kaba agasaho k’ibiceri, waba umufuka, zaba inkweto ; kandi mwirinde guhera mu nzira rnuramukanya. 5Urugo rwose mwinjiyemo mubanze muvuge muti ”Amahoro kuri iyi nzu !” 6Nihaba umuntu w’amahoro, amahoro yanyu azamusakaraho ; nahabura azabagarukira. 7Mugume muri iyo nzu, munywe kandi murye icyo babahaye, kuko umukozi akwiriye igihembo cye. Ntimukave mu nzu mujya mu yindi. 8Umugi wose muzinjiramo bakabakira, muzarye ibyo babahereje. 9Mukize n’abarwayi muhasanze kandi mubabwire muti “Ingoma y’Imana ibari hafi !” 10Naho rero umugi wose muzinjiramo ntibabakire, muzajye mu materaniro yabo muvuge muti 11”Dore n’umukungugu w’umugi wanyu wadufashe ku birenge, turawukunguse kandi turawubasigiye ! Icyakora mubimenye neza, Ingoma y’Imana ibari hafi.” 12Ndabibabwiye : kuri wa munsi w’urubanza, Sodorna izababarirwa kurusha uwo mugi.»


c: text/html

text:
Gusuzugura ikigeragezo ukakimaramo imbaraga , niko kukinesha!
“Mbese uwo mufilisitiya utakebwe usuzugura ingabo z’Imana ihoraho ni muntu ki ?
1 Samuel 17:26. Who is this pagan Philistine anyway, that he is allowed to defy the armies of the living God?
Uyu mufilisitiya utakebwe uvugwa hano ni Goliyati . Igihe kimwe yazengereje abisirayeri, bariheba pe, bagera kure, bamurebaga igihagararo, bakamureba intambuko, ubwishongozi, iterabwoba rye n’ibitutsi bye, bakabona nta buhungiro buhari. Ariko gutabarwa kwacu kuva ku Uwiteka waremye ijuru nisi. Imana ishimwe cyane.
Ku bisirayeli Goliyati yari ikigeragezo kitoroshye kandi babonaga nta gisubizo.
Icya mbere yari ateye ubwoba nkuko Bibiliya imuvuga:“Yari afite hafi metero eshatu z’uburebure, yari ateze ingofero y’umuringa, yambaye n’ikoti ryometseho utwuma tw’umuringa dusobekeranye hose ryapimaga ibiro mirongo itandatu. Yari yambaye ibyuma bicuzwe mu muringa bikingira amaguru, yambaye n’inkota ku bitugu, uruti rw’icumu rye rwari rumeze nk’igiti cy’ikumbo, umuhunda waryo wapimaga nk’ibiro birindwi. Uwatwaraga ingabo ye yamugendaga imbere” yari intwali yo mu bafilisitiya
Icya kabiri :Goliyati yari afite iterabwoba ryinshi n’ibitutsi byinshi: 1 Samuel 17:8-10
Icya gatatu :Igihe cyarageze ngo Abisirayeli bariheba pe bitewe n’ibyo barebesha amaso, “Sawuli n’Abisirayeli bose bumvise ayo magambo y’umufilisitiya bariheba, baratinya cyane”1 samuel 17:11
Icya kane : Ikibazo cya Goliyati aho gutuza cyarushagaho gukara : “Nuko uwo mufilisitiya uko bukeye n’uko bwije akabasatira, agenza atyo iminsi mirongo ine yigaraganza “ 1 samuel 17:16 “ Le philistin s’avancait matin et soir et il se presenta pendant 40 jours”
NB: Wenda kuri wowe Goliyati aguhagaze imbere imyaka myinshi ariko ikibazo si imyaka ahamaze kuko mu ijuru hari Imana.
Humura ntabwo Goliyati azahora aguhagaze imbere, nubwo ubonako akomeza agusatira igitondo n’amanywa n’iterabwoba ryinshi. Dawidi yaje kwibutswa n’Imana, ibanga ry’uko abisirayeli ari ubwoko bw’Imana, ingabo z’Uwiteka Imana, yibutswa uburyo Imana yagiye imutabara mu bihe bigoye, 1 samuel 17:45, bituma asuzugura Goliyati umufilisitiya utarakebwe umuri imbere, amuhagarara hejuru kandi uko niko kunesha urugamba. Kugisuzugura: “Mbese uwo mufilisitiya utakebwe usuzugura ingabo z’Imana ihoraho ni muntu ki ?” 1 sam 17:26
Aho gutinda ubwira Imana gukomera kw’ikigeragezo ufite, ujye utinda ubwira ikigeragezo ufite ,ugukomera kw’Imana yawe. Amen
Hari umuririmbyi uririmba ngo : Ubwo Umwami Yesu ankunda ndi amahoro, naho haza ibyago byinshi ndi amahoro kuko Yesu ni Umukiza wanjye ndi amahoro…… Buriya udahagaze hejuru y’ikigeragezo ngo ukerekeko ntacyo Kivuze, ntiwaririmba ngo naho haza ibyago byinshi ndi amahoro.
Muri make ni ukuba mu kigeragezo nkaho utakirimo kuko Yesu ari muzima, ugategereza Imana utavuza induru ngo abantu bose bamenye ko uri mu kigeragezo, ntukirebane uburemere, ahubwo ukakibana nk’igisanzwe mu gihe ugitegereje ko Imana igikuraho.
Yesu aduhane umugisha kandi adushoboze

robotstxt: allowed

filter: keep


text:
Mu gihe Umuryango wa FPR-Inkotanyi witegura kwizihiza isabukuru y’imyaka 30 umaze, abatuye i Rusororo bavuga ko hari byinshi bishimira uyu muryango wabagejeho kandi bizeye ko ibyinshi byiza biri imbere.
Bavuga ko ikintu gikomeye babonye ku bikorwa by’umuryango wa FPR-Inkotanyi, ari uko ngo ibyo ubizeza babigezwaho, bityo imvugo ikaba ingiro.
Tariki ya 16 Ukuboza 2017, Umuryango wa FPR Inkotanyi uzaba wizihiza imyaka 30 umaze ushinzwe.
Kuri Jean Damascene Twagirayezu utuye mu Kagali ka Gasagara Umurenge wa Rusororo mu Karere ka Gasabo agira ati “Icyo dushimira FPR Inkotanyi ni uko imvugo ari yo ngiro, turishimira ko mu myaka yose ishize Abanyarwanda twabonye imiyoborere myiza, ubuyobozi bwegereye abaturage, ibikorwa remezo ubu byatugezeho.”
Yunzemo ati, “aha muri aka gace ubu dufite imihanda myiza, dufite amazi, dufite amashanyarazi mu gihe muri leta zagiye ziyobora u Rwanda twatekerezaga ko byari inzozi, ubu akagari hafi ya kose gafite amashanyarazi, ubu dufite Poste de santé, ibi byose tubikesha umuryango wa FPR-Inkotanyi.”
Twagirayezu iyo muganiriye akubwira ko no muri manda y’imyaka irindwi iri imbere ya Perezida Paul Kagame, ngo biteguye gukorana imbaraga kandi bagafasha uyu muryango gukomeza kubageza ku bindi batarageraho.
Abagore nabo bavuga ko icyo bashimira umuryango wa FPR Inkotanyi wabagejeho, ni uko ngo uretse kuba baragiye bashyirwa mu myanya ifata ibyemezo, ngo n’abatarize ntibasigaye inyuma kuko nabo babumbiwe hamwe mu makoperative.
Bavuga kandi ko umuryango wa FPR Inkotanyi wabakijije umuruho wo gukubitwa n’abagabo, ubu bakaba batagihura n’iryo hohoterwa ryo mu ngo, n’uhohotewe akaba kandi arenganurwa.
Mutesi Bernadette nawe ubarizwa mu Murenge wa Gasabo, aganira n’iki kinyamakuru agira ati “Twishimira ibintu byinshi cyane uyu muryango umaze kutugezaho, nk’ubu ntabwo twari tuzi kuba twahura ngo tuganire ndetse ngo tube twakwishyira hamwe, ariko ubu dufite amatsinda arenga umunani, turizigama tukagurizanya, tukanabitsa ndetse tukiteza imbere, ubu twiyishyurira Mituweri ntawe duteze amaboko.”
Yungamo ati “Ubu kandi ntabwo tugikubitwa, mbere umudamu yarakubwitwaga agaceceka, ubu umudamu arahohoterwa akabanza akabibwira umugoroba w’ababyeyi, bakabyigaho ku buryo hari igihe tumuhuza n’umugabo kandi ukabona birakemutse, icyo nakubwira ni uko guhohoterwa bimaze gucika kubera ubuyobozi bwiza.”
Aba baturage kandi bavuga ko byinshi mu byo bashimira umuryango wa FPR Inkotanyi, harimo kuba ubu umuturage afite umutekano uhagije, ku buryo ibyo bakora baba bazi neza ko nta muntu uri bubizabuzemo amahwemo, ibintu bavuga ko bitandukanye n’ubuzima bagiye bacamo mbere.


text:
Ese umwuka mwiza n’izuba ni “umuti”?
IGIHE abahanga mu bya siyansi bavumburaga imiti mu kinyejana cya 20 rwagati, abaganga bumvaga ko iyo miti yari kuzatuma indwara zimwe na zimwe zicika. Mu mizo ya mbere, iyo miti yasaga n’aho yagize icyo igeraho. Ariko kuba baratangiye kuyikoresha hirya no hino, byatumye habaho za mikorobe iyo miti idashobora kwica.
Kugira ngo abahanga mu bya siyansi bashobore guhangana n’indwara, barimo barashaka uko bakongera gukoresha uburyo bwakoreshwaga kera mu kuzivura. Bumwe muri bwo ni ugufasha umubiri gukoresha neza akuka keza n’imirase y’izuba.
Tuvane isomo ku bya kera
Kera u Bwongereza bwari bufite abantu benshi bemeraga ko izuba n’umwuka mwiza ari umuti. Imiti umuganga witwa John Lettsom (1744-1815) yandikiraga abana barwaye igituntu, ni umwuka mwiza wo ku nyanja n’akazuba. Mu wa 1840, umuganga witwa George Bodington yavuze ko abantu bakorera ahari umwuka mwiza, urugero nk’abahinzi, aborozi n’abashumba, baba bafite amahirwe yo kutandura igituntu, mu gihe abamara igihe kirekire cyane mu nzu baba bafite ibyago byo kucyandura.
Florence Nightingale (wabayeho mu wa 1820-1910) yabaye ikirangirire kubera ibintu bishya yazanye mu buvuzi, igihe yitaga ku nkomere z’abasirikare b’u Bwongereza mu ntambara y’i Crimée. Yarabajije ati “ese iyo winjiye mu cyumba cy’umuntu nijoro cyangwa mu gitondo atarafungura amadirishya, ntiwumva hari umwuka mubi?” Yavuze ko icyumba cy’umurwayi kigomba kuba kirimo umwuka nk’uwo hanze, ariko nanone udatuma atitira. Yongeyeho ati “uretse umwuka mwiza, nanone abarwayi bakenera urumuri kuko niboneye ko bibagirira akamaro . . . Kandi si urumuri uru rusanzwe, ahubwo ni urumuri rw’izuba.” Nanone icyo gihe abantu benshi bemeraga ko kwanika ibiryamirwa n’imyenda ku zuba, bituma umuntu agira ubuzima bwiza.
Kuva mu myaka ya 1800 siyansi yateye imbere cyane, ariko ubushakashatsi bwa vuba na bwo bwemeje ko ibyo ari ukuri. Urugero, ubushakashatsi bwakorewe mu Bushinwa mu wa 2011, bwagaragaje ko iyo abanyeshuri barara mu byumba bidafite umwuka uhagije kandi bakaba ari benshi “bikunze gutuma barwara indwara z’ubuhumekero.”
Ishami ry’Umuryango w’Abibumbye Ryita ku Buzima, rigaragaza ko umwuka usanzwe, hakubiyemo umwuka wo hanze winjira mu nzu, urinda abantu indwara. Mu wa 2009, uwo muryango wasohoye amabwiriza akangurira abantu gukoresha umwuka usanzwe, kugira ngo indwara bandurira kwa muganga zigabanuke. *
Ushobora kuvuga uti “ibyo ni byiza. Ariko se hari gihamya yo mu rwego rwa siyansi ibyemeza? None se umwuka n’izuba birinda indwara bite?”
Byica mikorobe zo mu kirere
Ubushakashatsi bwakorewe muri Minisiteri y’Ingabo y’u Bwongereza buduha igisubizo. Abahanga mu bya siyansi bagerageje kumenya igihe umwuka wanduye ushobora kumara, baramutse baturikirije i Londres igisasu cy’ubumara kirimo mikorobe zangiza. Kugira ngo barebe igihe izo mikorobe zishobora kumara mu kirere, bazishyize hanze mu budodo bw’inzu y’igitagangurirwa. Ubwo bushakashatsi babukoze nijoro, kuko bari bazi ko izo mikorobe zicwa n’izuba. Bageze ku ki?
Nyuma y’amasaha abiri, mikorobe hafi ya zose zari zapfuye. Ariko igihe bazisubizaga hahandi, zikahamara ayo masaha abiri batagize icyo bahindura ku bushyuhe n’ubukonje bwaho, basanze hafi ya zose zikiriho. Kubera iki? Uko bigaragara, ni uko umwuka wo hanze wica mikorobe. Ariko uko uwo umwuka wo hanze wica mikorobe ntibyasobanuwe neza. Icyakora abo bashakashatsi berekanye ko umwuka wo mu kirere “wica mikorobe n’imyanda yo mu kirere bitera indwara.”
Urumuri rw’izuba na rwo rwica mikorobe. Hari ikinyamakuru cyavuze ko “mikorobe nyinshi zitera indwara zitihanganira izuba.”
Wakora iki kugira ako kazuba n’ako kayaga bikugereho? Ushobora kujya hanze ukamara igihe kiringaniye ku zuba kandi ugahumeka umwuka mwiza. Ibyo bizakugirira akamaro rwose.
^ par. 8 Hari igihe biba bidakwiriye ko dufungura amadirishya, urugero nk’igihe hanze hari umwuka mubi, urusaku, inkongi y’umuriro cyangwa umutekano muke.


text:
IGICE CYA KANE
Kwicira urubanza—“Unyezeho icyaha cyanjye”
Uwitwa Martha yaravuze ati “nabonye akazi katumye umuryango wanjye utera imbere mu by’ubukungu, ariko nanone katumye nkora ibikorwa byinshi bikemangwa. Natangiye kujya mu minsi mikuru ya politiki, ngera nubwo njya mu kiliziya. Namaze imyaka 40 yose ndi Umuhamya wa Yehova waguye. Uko igihe cyagendaga gihita, ni na ko narushagaho kwibwira ko Yehova adashobora kumbabarira. Nanjye ubwanjye numvaga ntakwiriye kubabarirwa kubera ko nari nzi ukuri nkakurengaho nkagendera mu nzira mbi.”
KWICIRA urubanza bishobora kumera nk’umutwaro ushengura. Umwami Dawidi yaranditse ati “amakosa yanjye yarenze ku mutwe wanjye; ameze nk’umutwaro uremereye ntabasha kwikorera” (Zaburi 38:4). Hari Abakristo bagize agahinda gakabije bituma bumva ko Yehova adashobora kuzigera abababarira (2 Abakorinto 2:7). None se niba warakoze ibyaha bikomeye cyane, byaba bishaka kuvuga ko Yehova atazigera akubabarira? Oya rwose!
“Nimuze tuganire mbereke uko mwanoza imishyikirano dufitanye”
Yehova ntatererana abanyabyaha bihannye, ahubwo afata iya mbere akabafasha. Mu mugani w’umwana w’ikirara, Yesu yagereranyije Yehova n’umubyeyi wuje urukundo wari ufite umwana wataye umuryango we akajya kwiyandarika. Nyuma y’igihe uwo mwana yagarutse imuhira. Nuko “akiri kure, se aramubona amugirira impuhwe, maze ariruka amugwa mu ijosi aramusoma cyane” (Luka 15:11-20). Ese nawe wifuza kwegera Yehova ariko ukaba wumva ‘ukiri kure’ ye cyane? Yehova azakugirira impuhwe nk’uko umubyeyi uvugwa mu mugani wa Yesu yabigenje. Yifuza cyane ko umugarukira.
Ariko se byagenda bite niba warakoze ibyaha bikomeye kandi byinshi cyane ku buryo wumva Yehova atakubabarira? Muri Yesaya 1:18 Yehova arakubwira ati ‘ngwino tuganire nkwereke uko wanoza imishyikirano dufitanye. Niyo ibyaha byawe byaba bitukura, bizererana nk’urubura.’ Koko rero, niyo ibyaha byaba bisa naho bitababarirwa, bimeze nk’ikizinga cy’umutuku mu mwenda w’umweru, Yehova yabikubabarira rwose.
Yehova ntiyifuza ko uhorana umutimanama ugucira urubanza. None se wakora iki kugira ngo ubone ihumure rituruka ku kubabarirwa no kugira umutimanama ukeye? Zirikana ibi bintu bibiri Umwami Dawidi yakoze. Icya mbere, yaravuze ati “nzaturira Yehova ibicumuro byanjye” (Zaburi 32:5). Ibuka ko Yehova yamaze kugusaba kumwegera binyuze mu isengesho no ‘kunoza imishyikirano mufitanye.’ Emera iryo tumira. Aturira Yehova ibyaha byawe kandi umubwire uko wumva umeze. Dawidi ahereye ku byamubayeho, yasenze afite icyizere ati “unyezeho icyaha cyanjye. . . . Umutima umenetse kandi ushenjaguwe, Mana ntuzawusuzugura.”—Zaburi 51:2, 17.
Icya kabiri, Dawidi yafashijwe n’umuhanuzi Natani wari watumwe n’Imana (2 Samweli 12:13). Muri iki gihe Yehova yashyizeho abasaza b’itorero batojwe kugira ngo bafashe abanyabyaha bihannye kongera kugirana ubucuti na Yehova. Nusanga abasaza, bazakoresha Bibiliya kandi bavuge isengesho rivuye ku mutima kugira ngo bahumurize umutima wawe, bagufashe kudaheranwa n’ibyiyumvo bibi kandi bagufashe kwiyunga na Yehova.—Yakobo 5:14-16.
‘Hahirwa uwababariwe icyaha cye’
Tuvugishije ukuri, hari igihe ushobora kumva kwaturira Yehova ibyaha byawe no gusanga abasaza bikugoye cyane. Uko bigaragara Dawidi na we ni uko yabibonaga. Yamaze igihe ‘acecetse’ yarahishe ibyaha bye (Zaburi 32:3). Icyakora igihe yaturaga ibyaha bye kandi akikosora, byamugiriye akamaro.
Dawidi yongeye kwishima. Yaranditse ati “hahirwa uwababariwe ukwigomeka kwe, icyaha cye kigatwikirwa” (Zaburi 32:1). Nanone yarasenze ati “Yehova, bumbura iminwa yanjye, kugira ngo akanwa kanjye kagusingize” (Zaburi 51:15). Dawidi yumvise agomba gusingiza Yehova kubera ko atari agifite umutimanama umucira urubanza.
Yehova yifuza ko nawe wahumurizwa, ukagira umutimanama utagucira urubanza. Nanone yifuza ko wabwira abandi imigambi ye udafite umutimanama ugucira urubanza, ahubwo ukabikorana umutima utaryarya kandi wishimye cyane (Zaburi 65:1-4). Wibuke ko agusaba kumugarukira ‘kugira ngo ibyaha byawe bihanagurwe, bityo ibihe byo guhemburwa bibone uko biza biturutse kuri Yehova.’—Ibyakozwe 3:19.
Uko ni ko byagendekeye Martha. Agira ati “umuhungu wanjye yakomezaga kunyoherereza amagazeti y’Umunara w’Umurinzi na Nimukanguke! Buhoro buhoro, nongeye kugirana imishyikirano myiza na Yehova. Ikintu cyangoye kurusha ibindi kugira ngo ngaruke, ni ugusaba imbabazi z’ibyaha byose nari narakoze. Ariko amaherezo nasenze Imana nyisaba imbabazi. Biragoye kwiyumvisha ko namaze imyaka igera kuri 40 yose ntaragarukira Yehova. Ibyambayeho ni gihamya idashikanywaho ko n’umuntu umaze imyaka myinshi yaracitse intege ashobora kongera gukorera Imana, akongera gukundwa na yo.”


text:
Imana igushaka ukiri muto ngo igukoreshe
Ubusanzwe mbere yo kwibaza uwo muzabana ukwiye kubanza kwibaza niba hari uwakwemera ko mubana. Hari igihe umuntu aba aho nta gahunda, ubunyangamugayo bumuba kure nawe azi neza ko ingeso ze atari nziza ariko agatangira kwibaza umukobwa cyangwa umuhungu bazabana kandi ugasanga arashaka uw’imico myiza.
Iyi niyo mpamvu mbere yo kwibaza niba uzabona uwo mubana ujyanye n’uko ubyifuza hamwe no gushaka kumenya uko uzatoranya uwo muzabana wabanza ukibaza niba hari uwagutoranya, ukibaza niba hari uwakwemera kubana nawe ukurikije uko wiyizi, ese hari uwakwihanganira ingeso zanjye?
Abanyarwanda baravuze ngo akabando k’iminsi gacibwa kare kakabikwa kure, ushaka rero kugira ngo uzabe umuntu uzabona uwo mubana uzabanza wibaze niba hari umuntu wakwemera ko mubana, ukavuga uti ndi umukobwa cyangwa se ndi umuhungu uwanyamamaza natorwa mu bandi bakobwa cyangwa mu bandi bahungu kubera agaciro mfite mubandi.
Impamvu ituma dukwiye kugira abahungu cyangwa se abakobwa bafite gahunda bagashimwa n’Imana ndetse n’abantu n’uko iyo witegereje usanga haba mu gihugu cyangwa mu itorero urubyiruko rufite uruhare rukomeye mu kuzana impinduka zikomeye kimwe n’uko ruramutse rutubashye Imana rwakwica byinshi, kugira kandi urubyiruko rushimwa bituma habaho icyizere cy’ingo nziza n’imiryango y’ejo hazaza myiza.
Iyo witegereje muri Bibiliya usanga hagaragaramo abantu benshi Imana yagiye ikoresha ibintu bikomeye bakiri urubyiruko.
Dawidi yishe Goliyati akiri umusore ‘’Sawuli asubiza Dawidi ati’’Ntiwashobora gutera uwo mufilisitiya ngo umurwanye, kuko ukiri umusore w’umugenda, kandi we n’umugabo wamenyereye kurwana uhereye mu busore bwe’’ 1Samweli 17:33
Sawuli amaze kubwira Dawidi aya magambo, Dawidi yahise amusubiza ati igihe cyose maze mu ishyamba ndagira intama, idubu n’intare byarazaga ngahangana nabyo, yari yariyubatsemo ubushobozi ashobora guhangana n’ibibazo byose kandi akaba umuntu ushobora gukura abandi mu makuba ntacike intege.
Daniyeli na bagenzi be bari mu gihugu cy’ubunyage I Babuloni, umwami yasabye ko bamutoranyiriza abasore batagira inenge, b’abanyaburanga, b’abahanga mu by’ubwenge bwose, bajijuka mu byo kumenya, b’ingenzuzi batinyuka guhagarara imbere y’Umwami (Daniyeli 1:3-4), aba bose bari bakiri abasore kandi byabahesheje kuba abo kwifuzwa bahindukira abandi umugisha.
Yosefu yagaragaje ko ari uwo kwizerwa mugihe cy’ubusore bwe hanyuma bimuhesha kuba umuntu ukomeye no kwicara kuntebe ikomeye muri Egiputa, Farawo amwegurira igihugu cya Egiputa. (Itangiriro 41:37-40)
Hariho ingero nyinshi z’abantu bakoze ibintu bikomeye bakiri abasore kubera kubaha Imana, yewe na Yesu ubwe igihe cyose yamaze mu isi yari akiri mubo twakwita urubyiruko kuko yabambwe agifite imyaka 33 kandi ibi byose ubona yaragiye yiyubakamo ubushobozi akiri muto.
Ibi byose bigaragaza ko iyo umuntu yiyubatsemo ubushobozi akiri umusore bimuhesha kugirirwa icyizere n’abantu ndetse n’Imana.
Nshuti yanjye usoma aya magambo ukiri umusore ukwiye kwibaza kuri ibi bibazo byose ukamenya ko umuntu kugira ngo yubake izina bimusaba kubyitegura kuva mbere. Umwanya ufata wibaza ngo ninde twabana ukabanza ukihesha agaciro ikindi ukubaha Imana kuko niba hariho izina riramba ni izina wubakiwe na Yo. Ibi iyo bikozwe neza usigara uri umuntu wo kwifuzwa kubera umumaro abantu bagutegerejemo, ukaba ikitegererezo kandi ukaba nta muntu wahinyura ubusore bwawe.
Imana ibahe umugisha!


text:
MUSANZE : Korali Abiringiyimana yo mu itorero ry’abadivantisiti b’umunsi wa 7 (SDA) ku itorero rya BWUZURI yamuritse umuzingo w’indirimbo z’amashusho wa 3
Yanditswe na Imanishimwe Dieudonne August 16, 2017
Kuri iyi sabato taliki 12. Kanama 2017 nibwo iyi korali Abiringiyimana ibarizwa mu itorero ry’abadivantisiti b’umunsi wa 7 (SDA) yari yatumiye inshuti n’abavandimwe ngo imurikire kumurikire abakunzi bayo umuzingo ( […]
Kuri iyi sabato taliki 12. Kanama 2017 nibwo iyi korali Abiringiyimana ibarizwa mu itorero ry’abadivantisiti b’umunsi wa 7 (SDA) yari yatumiye inshuti n’abavandimwe ngo imurikire kumurikire abakunzi bayo umuzingo ( Alubm ) wa 3w’indirimbo z’amashusho.
Ibi birori byari byitabiriwe n’abantu benshi b’imihanda yose yaba abo mu itorero ry’aba adventists ndetse n’abandi wasangaga bafite inyota yo kubona no kumva izi ndirimbo z’iyi korali
Amakuru agera ku kinyamakuru IBYIRINGIRO.RW avugako nyuma yuko bamurikiye abakunzi b’ iyi korali Album y’ amashusho ya 3 baratanagaza ko ivugabutumwa rikomeje aho ,Mu byo bashyize imbere harimo ivugabutumwa:Ku ikubitiro no gukora amavuna ndetse hakanategurwa ibiterane n’ibitaramo bigamije kongera abizera
Pastor NTAKIRUTIMANA Martin w’intara ya Bwuziri,akaba yarasabye abari aho ko bakwiye gushaka ubwami bw’Imana kuko aricyo gikuru ibindi bakazabihabwa nk’inyongera
korali Abiringiyimana ibarizwa mu itorero ry’abadivantisiti b’umunsi wa 7 (SDA) igizwe n’ n’abaririmbyi bagera kuri 36, Muri iki gikorwa ,iyi korali yakuyemo agera kuri miliyoni n’igice(1,500,000 frw)
NDAGIJIMANA Flavien/Ibyiringiro.rw


text:
Abatuye muri uwo mudugudu babarirwa muri 43 bihurije hamwe, bahuza ubuso bungana hegitari 40, babukoramo amaterasi babifashijwemo n’umushinga LWH.
Mu bihe bisanzwe by’ubuhinzi mu mwaka, abo baturage bahinga imyaka isanzwe nk’ibishyimbo n’ibigori kuri ayo materasi ariko mu gihe cy’impeshyi bagahingaho ibutunguru.
Abo baturage bamaze imyaka itatu bahinga ibyo bitunguru. Babihinga mu mpeshyi bakabivomerera kubera ko imirima yabo ikikijwe n’imiyoboro y’amazi aturuka mu mpinga z’imisozi bahingaho.
Mukandahiro M. Claire avuga ko amaze imyaka itatu ahinga ibyo bitunguru ku butaka bungana na are 32.
Ahamya ko mu mpeshyi yo mu mwaka wa 2016 ibitunguru yejeje yabigurishije agakuramo imihumbi 600RWf.
Agira ati "Aha hantu hagera kuri ari (Are) 32, mu gihe cy’izuba wasangaga nta kintu gihinzeho, ariko nk’umwaka ushize wonyine nahejeje ibitunguru nakuyemo ibihumbi 600RWf, ari nayo nakozemo ntanga ibihumbi 100RWf mbona umuriro.
Ubu ndarihirira umwana wanjye wiga muri kaminuza. Twararebye kandi dusanga tuba mu kizima kandi hakurya yacu barara bacanye, turavuga tuti twishyire hamwe tuzane umuriro natwe mu mazu yacu turabikora."
Si uyu muturage wenyine uvuga uburyo guhinga mu mpeshyi bimwinjiriza amafaranga ku buryo amaze kwikura mu bukene.
Bahamya ko mbere batiyumvishaga uburyo mu gihe cy’impeshyi bahinga bakeza ariko ubu ngo bamaze kubona ko kuvomerera bifite akamaro gakomeye ; nk’uko Nsengimana Pierre abisobanura.
Ahamya ko guhinga ibitunguru bimwinjiriza atubutse kuko ibyo yejeje mu mwaka wa 2016 yabikuyemo ibihumbi 420RWf kandi yari yarabihinze bimutwaye ibihumbi 28RWf.
Agira ati ʺKubera ibitunguru, ndacana umuriro w’amashanyarazi, maze kugura ikibanza cy’ibihumbi 350RWF, kandi ndumva nzagera no ku bindi byinshi."
Uwo mushinga wo guhinga ibitunguru mu mpeshyi, bawufashijwemo kandi na Minisiteri w’Ubuhinzi (MINAGRI) yabakoreye imiyoboro y’amazi ikikije iyo mirima bahingamo.
Abo bahinzi bavuga ko ibyo bitunguru byerera amezi atatu. Iyo byeze babigurisha ku bantu batandukanye aho ikiro kimwe bashobora kukigurisha 500RWf. Ariko ngo hari n’abaza mu murima bagatigira bakagura ubutarasarurwa.
Umukozi ushinzwe imboga n’imbuto mu mushinga LWH, Tumusabemungu Jean de Dieu avuga ko bakomeza kuba hafi abo baturage babagira inama kandi banabafasha mu kubona ifumbire n’imbuto z’indobanure.
Umukozi ushinzwe iterambere ry’ibihingwa ngengabukungu mu Karere ka Karongi, Munyankindi Angelique avuga ko bari gushakira abo bahinzi uburyo bwizewe kandi buhoraho bwo kugurishamo umusaruro wabo.
Agira ati ʺUretse kuba bakunze kweza umusaruro wabo ushakwa na benshi, urumva niba umuhinzi bamusanga mu murima ahashobora no kubaho guciririkanya, haziramo kuba yahendwa.
Nk’Akarere turi kureba uburyo dufatanije n’Ikigo cy’igihugu gishinzwe kohereza mu mahanga ibikomoka ku buhinzi mu Rwanda (NAEB) twababonera isoko ryujuje ibyangombwa kandi rihoraho.ʺ
Ibitekerezo ( 2 )
Ubu buhinzi bw’imboga bufitiye abahinzi ba Karongi akamaro kanini Kuko bwatumye barushaho kwiteza imbere.
Mujye mutubwira nuburyo bihingwa kugira ngo nihagira ushaka kubigerageza
mukarere atuyemo bimworohere thx.


text:
IGICE CYA 109
Yamagana Abayobozi b’idini bamurwanyaga
MATAYO 22:41–23:24 MARIKO 12:35-40 LUKA 20:41-47
KRISTO NI MWENE NDE?
YESU ASHYIRA AHABONA UBURYARYA BW’ABAMURWANYAGA
Abayobozi b’idini barwanyaga Yesu bananiwe kumutesha agaciro cyangwa kumugusha mu mutego ngo bamushyikirize Abaroma (Luka 20:20). Ubwo Yesu yari mu rusengero ku itariki ya 11 Nisani, yarabahindukiranye ashyira ahabona kamere nyakuri yabo. Yarababajije ati “ibya Kristo mubitekerezaho iki? Ni mwene nde” (Matayo 22:42)? Byari bizwi hose ko Kristo, cyangwa Mesiya yari gukomoka mu muryango wa Dawidi. Kandi koko bashubije ko ari mwene Dawidi.—Matayo 9:27; 12:23; Yohana 7:42.
Yesu yarababajije ati “none se bishoboka bite kuba Dawidi yarahumekewe n’umwuka akamwita ‘Umwami’ agira ati ‘Yehova yabwiye Umwami wanjye ati “icara iburyo bwanjye ugeze aho nzashyirira abanzi bawe munsi y’ibirenge byawe” ’? None se niba Dawidi amwita ‘Umwami’ we, bishoboka bite ko yaba n’umwana we?”—Matayo 22:43-45.
Abafarisayo baracecetse, kuko bo bari biteze umuntu ukomoka kuri Dawidi washoboraga kubabohora ku ngoyi y’ubutegetsi bw’Abaroma. Ariko Yesu yahereye ku magambo ya Dawidi yanditswe muri Zaburi ya 110:1, 2, agaragaza ko Mesiya yarutaga kure umutegetsi w’umuntu. Ni Umwami wa Dawidi, kandi namara kwicara iburyo bw’Imana, azakoresha ububasha bwe. Igisubizo cya Yesu cyacecekesheje abamurwanyaga.
Abigishwa n’abandi benshi bari bateze amatwi. Noneho Yesu ababwira ko bagomba kwirinda abanditsi n’Abafarisayo. Abo bagabo bari “bicaye ku ntebe ya Mose” kugira ngo bigishe Amategeko y’Imana. Yesu yabwiye abari bamuteze amatwi ati “ibintu byose bababwira mujye mubikora kandi mubikurikize, ariko ntimugakore nk’ibyo bakora, kuko ibyo bavuga atari byo bakora.”—Matayo 23:2, 3.
Hanyuma Yesu yatanze ingero zigaragaza uburyarya bwabo, agira ati “udusanduku turimo imirongo y’ibyanditswe bambara kugira ngo tubarinde baratwagura.” Hari Abayahudi bambaraga mu ruhanga cyangwa ku kuboko udusanduku duto turimo imirongo migufi yo mu Mategeko. Abafarisayo bo bagiraga udusanduku tunini kugira ngo bagaragaze ko barusha abandi kurwanira ishyaka Amategeko. Nanone, ‘inshunda z’imyenda yabo bazigiraga ndende.’ Abisirayeli bategekwaga gutera inshunda ku myenda yabo, ariko Abafarisayo bo izabo bazigiraga ndende cyane kurusha uko abandi babigenzaga (Kubara 15:38-40). Ibyo byose babikoreraga “kugira ngo abantu babarebe.”—Matayo 23:5.
Abigishwa ba Yesu na bo bashoboraga kugwa mu mutego wo gushaka kuba abantu bakomeye. Ni yo mpamvu yabagiriye inama ati “mwe ntimuzitwe Rabi, kuko umwigisha wanyu ari umwe, naho mwebwe mwese mukaba abavandimwe. Ntimukagire uwo mwita ‘data’ hano ku isi, kuko So ari umwe, akaba ari mu ijuru. Nanone ntimuzitwe ‘abayobozi,’ kuko Umuyobozi wanyu ari umwe, ari we Kristo.” None se abigishwa bagombaga kwitwara bate? Yesu yarababwiye ati “ahubwo ukomeye muri mwe azabe umukozi wanyu. Uwishyira hejuru azacishwa bugufi, kandi uwicisha bugufi azashyirwa hejuru.”—Matayo 23:8-12.
Hanyuma, Yesu yarondoye ibyago byari kuzagera ku banditsi n’Abafarisayo bari indyarya, agira ati “muzabona ishyano, banditsi n’Abafarisayo mwa ndyarya mwe, kuko mukinga imiryango y’ubwami bwo mu ijuru ngo abantu batinjira: ari mwe ubwanyu ntimwinjira, n’abashaka kwinjira ntimubemerera.”—Matayo 23:13.
Yesu yaciriyeho iteka Abafarisayo kubera ko batahaga agaciro ibitekerezo bya Yehova, nk’uko byagaragazwaga n’amategeko bashyiragaho uko bishakiye. Urugero, baravugaga bati “umuntu narahira urusengero nta cyo bitwaye. Ariko nihagira urahira zahabu yo mu rusengero, azaba agomba kubahiriza indahiro ye.” Nguko uko bagaragazaga ko bari impumyi, kuko bahaga agaciro cyane zahabu yo mu rusengero kuruta agaciro urwo rusengero rwari rufite muri gahunda yo kuyoboka Yehova. Nanone ‘birengagizaga ibintu by’ingenzi byo mu Mategeko, ari byo ubutabera, imbabazi n’ubudahemuka.’—Matayo 23:16, 23; Luka 11:42.
Yesu yise abo Bafarisayo ‘abarandasi bahumye, baminina umubu ariko ingamiya bakayimira bunguri’ (Matayo 23:24)! Bamininaga umubu muri divayi yabo kubera ko ako gasimba kabonwaga ko gahumanye. Ariko ukuntu birengagizaga ibintu by’ingenzi byo mu Mategeko, byari bimeze nko kumira ingamiya bunguri, na yo yari ihumanye kandi ari nini kurushaho.—Abalewi 11:4, 21-24.


text:
Mu Karere ka Bugesera, mu Murenge wa Mareba , abana bagera kuri 800 bimwe Indangamuntu bagejeje imyaka y’ubukure kuko ababyeyi babo batinze kubandikisha mu gitabo cy’irangamimerere.
Iyo mibare igaragazwa n’Ishyirahamwe ry’abana rwitwa “Media Club Umuco”, rifite intego zo kuvuganira abana bagenzi babo babuzwa uburenganzira.
Ku bufatanye na Voice of Children today, Ishyirahamwe ry’abana rwitwa “Media Club Umuco”, ryatangije gahunda yo guhamagara , abayobozi bo mu nzego z’ibanze ndetse n’ababyeyi bakabeka ko hari abana babuze uburenganzira bwabo.
Umuyobozi w’abana mu Karere ka Bugesera Karasira Ange Patrick, yavuze ko bamaze umwaka bakora ariko bamaze kubarura abana bagera kuri 800, bo mu Murenge wa Mareba, bimwe Indangamuntu kandi bagejeje imyaka y’ubukure, hamwe no kugarura abana bagera kuri 3 mu ishuri bari barabuze ibikoresho, ati “impamvu ababyeyi batandikisha abana babo biterwa n’amafaranga basabwa mu Mirenge, kandi badashoboye kuyishyura.”
Karasira yavuze ko mu Mirenge itandukanye yo mu Karere ka Bugesera, usanga umubyeyi afite abana bagera ku 8, yajya kubandikisha bamuca amafaranga aka byihorera”
Yavuze kwandikisha umwana warengeje igihe mu Murenge wa Mareba , umwana bamuca ibihumbi 5000frw, ku mwana umwe.
Ati “ iyo umubyeyi afite abana benshi ahitamo kubyihorera.”
Karisira yavuze ko batangiye gahunda yo guhamagara abayobozi b’ibanze , ababyeyi, abarezi ndetse n’abaganga , bakaberaka ko hari abana babuze uburenganzirwa bwabo, ku bufatanye na Voice of Children today .
Umuyobozi ushizwe kurengera abana muri Voice of Children today, Ntakirutimana Innocent yabwiye abanyamakuru ko bashyizeho gahunda yo gufasha abana bari mu mashyirahmwe atandukanye agamije kuvuganira abana bavukijwe uburenganzira bwabo bakabahuza n’inzego zitandukanye, abana bakagaragaza ibibazo bibabangamiye ndetse ko hari n’abana babuze uburenginzira bwabo.
Umuyobozi w’Umurenge wa Kamabuye , Murwanashyaka Oscar, yashimiye, Media Club Umuco na Voice of Children today, uburyo budasazwe bwo gukemura ibibazo bibangamira abana.
Ati “mu Murenge nyobora wa Kamabuye nta kibazo ndumva gikomeye ariko bitewe n’uburyo abana bagaragaje ibibazo biri mu Murenge duhana imbibi nange ndaza gutanga itangazo ku babyeyi cyangwa ku bana bashbora kuba bafite ikibazo dushake uburyo gikemuka.”
Ishyirahamwe ry’abana (Media Club Umuco), rikorera mu Karere ka Bugesera, rigaterwa inkunga n’umuryango Voice of Children Today(VCT) rigizwe n’abana bagera kuri 120 bafite intego zo kuvuganira abana bagenzi babo.


text:
ISOMO RYA MBERE
Isomo ryo mu gitabo cy’Umuhanuzi Sofoniya (Sof 3, 1-2.9-13)
Dore ijambo Uhoraho yabwiye Yeruzalemu : 1Uwo mugi “ w’ikirara uriyimbire, wo wahindanye kandi ugategekesha igitugu! 2Ntiwumvise ijwi riwuhamagara cyangwa ngo ukurikize amabwiriza; ntiwigeze wiringira Uhoraho, ntiwegera n’Imana yawo.
9Koko rero, nzahindura abanyamahanga bazire ubwandure, kugira ngo bose bazambaze izina ry’Uhoraho, bamukorere ve. 10Ndetse no hakurya y’inzuzi z’i Kushi, abansenga bazanzanira amaturo yabo. 11Uwo munsi ntuzaba ukimwazwa n’ibikorwa bibi byose wankoreye, kuko icyo gihe nzaba nakuvanyemo abirasi bikuza, bityo ukazarekera aho kwiyemera ku musozi wanjye mutagatifu. 12Nzagusigamo umuryango wiyoroshya ukanicisha bugufi, ukazashakira ubuhungiro mu izina ry’Uhoraho. 13Abasigaye bo muri Israheli ntibazongera gucumura ukundi, cyangwa ngo bavuge ibinyoma; ururimi rubeshya ntiruzongera kumvikana ku kanwa kabo, ahubwo bazarya kandi baruhuke nta we ubatera intugunda.
ZABURI (Zab 34 (33),2-3, 6-7,16.18,19.23)
Inyik/ Umunyabyago yaratabaje, Uhoraho aramwumva.
Nzashimira Uhoraho igihe cyose,
ibisingizo bye bizahora ubudahwema mu munwa wanjye.
Ishema mfite ryose ndikesha Uhoraho,
ab’intamenyekana nibabyumve maze bishime!
Abamurangamira bahorana umucyo,
mu maso habo ntiharangwa ikimwaro.
Umunyabyago yaratabaje, Uhoraho aramwumva,
maze amuzahura mu magorwa ye yose.
Amaso y’Uhoraho ayahoza ku bantu b’intungane,
amatwi ye agahora yitaye ku maganya yabo.
Intungane ziratabaza Uhoraho akazumva,
Maze akazikiza amagorwa yazo yose.
Uhoraho aba hafi y’abafite umutima washengutse,
Akaramira abafite umutima wihebye.
Uhoraho arengera amagara y’abayoboke be,
Kandi nta n’umwe mu bamuhungiraho uzahabwa igihano.
IBANGONDIRIMBO RIBANZIRIZA IV ANJILI
Alleluya Alleluya.
Nyagasani, banguka witinda,
uze ukize umuryango wawe ibyaha byawo!
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 21,28-32)
Muri icyo gihe, Yezu abwira abatware b’abaherezabitambo n’abakuru b’umuryango ati 28« Ngaho nimumbwire uko mubyumva. Umugabo yari afite abahungu babiri. Asanga uwa mbere, aramubwira ati “Mwana wanjye, uyu munsi jya gukora mu mizabibu.” 29Undi aramusubiza ati “Ndanze ” ; ariko yisubiraho ajyayo. 30Se abwira uwa kabiri kwa kundi ; undi arasubiza ati “Yego, Mubyeyi” nyamara ntiyajyayo. 31Ni uwuhe muri abo bombi wakoze icyo se yashatse ?» Bati «Ni uwa mbere.» Nuko Yezu arababwira ati « Ndababwira ukuri : abasoresha n’abakobwa b’ibyomanzi bazabatanga mu Ngoma y’Imana. 32Kuko Yohani yaje abayobora inzira y’ubutungane maze ntimwamwemera ; abasoresha bo n’abakobwa b’ibyomanzi baramwemera. Naho mwebwe mubonye urwo rugero, ntimwarushya mwisubiraho ngo mwemere.»


text:
Mu mabaruwa banditse bakanayashyikiriza ubuyobozi agaragaza ko bafashe icyemezo cyo kwegura ku mpamvu zabo bwite.
Umuyobozi w’Akarere ka Rubavu, Sinamenye Jérémie yatangarije IGIHE ko babonye amabaruwa y’ubwegure bwa ba gitifu 28 n’abandi bayobozi 23 b’utugari babungirije.
Ati “Ni byo koko twakiriye amabaruwa yo kwegura ku banyamabanga nshingwabikorwa b’utugari 28 n’abari bungirije mu tugari 23. Nk’ubuyobozi ntitwashimishwa n’uko abantu begura ariko ni ubushake bwabo; ubu tugiye kureba niba impamvu zabo zifatika hanyuma tujye twabemerera.”
Ubu bwegure buje bukurikira ubw’Abanyamabanga Nshingwabikorwa b’Imirenge ya Kanzenze, Rubavu, Nyamyumba na Kanama yo muri Rubavu beguriye rimwe mu mpera z’umwaka ushize tariki ya 15 Ukuboza.


text:
Uyu mukobwa w’imyaka 19 y’amavuko kuri ubu afite abana babiri yabyaye mu buryo atateguye, avuga ko abayeho mu buzima bushaririye, akaba yicuza uburyo yanze kumvira inama yagiye agirwa n’ababyeyi be.
Mu buhamya yahaye IGIHE, Mugeni yagarutse ku buryo yabyirutse afite amaraso ashyushye, uko yaje kujya gushaka akazi ko mu kabari n’uko yaje guterwa inda ya mbere umukoresha we agahita amwirukana kandi ariwe wayimuteye, ndetse n’uko bongeye guhura amutera iya kabiri.
Mugeni avuga ko mu mwaka wa 2015 ubwo yari afite imyaka 17 y’amavuko akirangiza kwiga mu amashuri yisumbuye mu bijyanye n’amahoteli, yaje guhura n’umugabo bahuza urugwiro amwemerera ko yaza akamuha akazi mu kabari ke.
Icyo gihe ngo yahise abyemera yishimira ko agiye kujya abona amafaranga yo kugura icyo akeneye kandi ngo yabonaga uwo mugabo amufitiye impuhwe kuko yari yamaze kumufata nk’umubyeyi.
Ati “Kuko numvaga nshaka akazi kandi umuryango wanjye nta bushobozi buhagije wari ufite, Uwo mugabo namubonaga nk’umuntu w’umubyeyi ibyo ambwiye ndabyemera kandi numvaga ngomba gushaka icyo nkora nkajya mbona amavuta yo kwisiga nkigurira n’imyenda myiza ntiriwe mbisaba ababyeyi.”
Yanze kumvira inama yagiriwe na nyina umubyara
Mugeni avuga ko akimara kubona akazi ko mu kabari, nyina umubyara yamugiriye inama ko akwiye kukareka amubwira ko azahahurira n’ibibazo, ariko yanga kumwumvira.
Ati “Mama yarambwiye ngo ntashaka ko njya gukora mu kabari, ndamusuzugura njyayo ku ngufu atabishaka, ariko bamaze kuntera inda nibwo nasubije amaso inyuma nibuka ko nanze kumwumvira.”
Uko yatewe inda ya mbere
Mugeni avuga ko akimara kugera aho agomba gukora akazi ko mu kabari, yasanze uwo mugabo afite umugore n’abana, ndetse ahita atangira akabona uwo mugabo amushyira mu bana be amufata neza ati “nabaye iwe mu rugo mbana n’abana be. Yamfataga nk’umwana nkamufata nk’umubyeyi”.
Akomeza avuga ko bamaranye icyumweru kimwe yamutumye mu mujyi wa Huye nawe ahita amusangayo ari nabwo yamutegeye imodoka amujyana mu Karere ka Nyamagabe amusambanyirizayo.
Ati “Yahise akatisha itike tujya Nyamagabe ambwira ko hari ibintu agiye kugura nkabizana mu rugo, we agakomeza ajya Nyaruguru. Ubwo twagezeyo anjyana ahantu ntazi muri Lodge (icyumba gikodeshwa) turaryamana ari nabwo yahise antera inda ya mbere.”
Akomeza avuga ko bakimara kuva i Nyamagabe, umugore w’uwo mugabo yabaketse ahita ajya kureba nyina (ubyara Mugeni) arabimubwira ariko babimubajije bamugira n’inama yanga kubyemera.
Ati “Umugore we agiye kumumesera imyenda yabonye ya matike, ahita aza arabimbaza ndabihakana, ajya no kureba Mama wanjye barabimbaza bangira n’inama ngo mbabwize ukuri niba twaryamanye bahite banjyana kwa muganga ataba yanteye inda cyangwa yanyanduje indwara, ndabyanga mbabwira ko ntigeze njya i Nyamagabe kandi tutigeze turyamana.”
Mugeni avuga ko nyuma y’ukwezi yabuze imihango agira ubwoba ajya kubibwira nyina, ndetse nyuma yaho aza kwisanga atwite ari nabwo umukoresha we yahise amwirukana ajya kuba iwabo ari naho yabyariye.
Uko yatewe inda ya Kabiri
Mu buhamya bwe, Mugeni avuga ko atwite ndetse na nyuma yo kubyara yatangiye kubaho ahangayitse akicuza impamvu yanze kumvira nyina, gushaka indezo biza kumuviramo guterwa inda ya kabiri.
Avuga ko umugabo wamuteye inda ya mbere yamuhamagaye amusaba amafaranga yo kugurira umwana ibyo kurya n’imyambaro, nawe amubwira ko amusanga mu Mujyi wa Huye akayamuha, agezeyo barongera bararyamana amutera indi nda.
Ati “Namusanze ari mu kabari yakodesheje icyumba anjyanamo ngo tuganire ubwo tugezemo ambwira ko yateguye kumpa ibihumbi 20, ariko avuga ko atayampa tutaryamanye, kuko nayashakaga cyane ndabyemera ari nabyo byamviriye kuntera inda ya kabiri y’uriya mwana muto”.
Akomeza avuga ko akimara kubyara abana babiri, umugabo babyaranye atongeye kugira icyo amufasha ku kwita ku bana babo, ahubwo yahise yimuka mu Karere ka Huye ajya gutura i Kigali, bituma atangira kwiyambaza ubuyobozi ngo bumurenganure.
Avuga ko kuri ubu ikibazo cye yakigeje ku buyobozi bw’inzego z’ibanze na Polisi y’Igihugu kugira ngo abana be bahabwe uburenganzira ndetse bandikwe no mu bitabo by’Irangamimerere, ndetse n’ibiba na ngombwa n’uwo mugabo akurikiranwe kuko yamushutse akamutera inda akiri muto.
Aratanga inama ku bana b’abakobwa
Mugeni avuga ko guterwa inda ubugira kabiri byamuhaye isomo ku buryo yumva yagira inama abakobwa b’abangavu bari kubyiruka, bakitwararika, bakumvira inama bagirwa n’ababyeyi babo kandi bakirinda abagabo n’abasore baza babereka ko babafitiye impuhwe.
Atanga inama ku bakobwa yo kutagira irari ryo kumva bashaka kubaho mu buzima buhenze kuruta ubushobozi bw’ababyeyi babo cyangwa gupfa kwemera impano bahabwa n’abagabo.
Ubushakashatsi bwakozwe muri Mata 2015 n’impuzamiryango iharanira uburenganzira bwa muntu (Cladho), bugaragaza ko abakobwa bato baterwa inda zitateguwe, abari ku kigereranyo cya 64% babiterwa no kutanyurwa n’uko iwabo babayeho bigatuma bagira irari ryo kwifuza ibirenzeho bikorohera abababashuka.
Naho abari ku kigereranyo cya 19% bwagaragaje ko babiterwa no kubura urukundo rw’ababyeyi babo, 9% babiterwa n’amakimbirane agaragara iwabo mu miryango bigatuma bayahunga bakajya mu busambanyi, mu gihe abari kuri 6% baziterwa bahohotewe cyangwa bafashwe ku ngufu.


text:
Amasengesho Akomeye
ITANGAZO RIGENEWE ABANYAMAKURU.
Ku Banyamasengesho mwese,amahoro y’Imana abane namwe, bavandimwe, nshuti duhujwe no kwizera Yesu Kristo nk’Umukiza n’Umwami w’ubugingo bwacu kandi tukaba twemera imbaraga y’amasengesho n’urukundo Imana ikunda abayizera;
Maze kubona uko umuryango wa Rwigara ugaraguzwa agati n’ubutegetsi bw’igitugu bwa Leta ya Kagame, bije bikurikira urupfu ruteye agahinda bishe umubyeyi wabo, Assinapol Rwigara n’ubwo yabafashije mu bishoboka byose keretse ko atabemereye kwigarurira ubucuruzi bwe, bwacya kabiri hotel yabo bakaba barayishenye (kandi yarimo n’icyumba cy’amasengesho kitwaga icv’ABINGINZI Imana yakoreyemo ibitangaza byinshi), bwacya kabiri na none gushaka kwiyamamaza kwa Diane Rwigara kukitwa icyaha cyo kurimbuza umuryango wose kimwe n’umuntu wese bigaragaye ko afite aho ahuriye n’uwo muryango, business igafungwa, comptes ku mabanki zigafungwa, amafaranga ari mu rugo bagatwara, inzu bakayibasenyeraho bahereye mu cyumba cyasengerwagamo, bakabashyira mu kato ntawe ubavugisha ntawe bavugisha, ntawe babona ntawe ubabona, maze bakajya mu ruganda rwa Kimihurura (CID) kubacurira ibyaha byo kubagerekaho;
Maze kubona ko uyu muryango wakomeye ku Mana no muri ibyo bihe bikomeye nk’uko amahanga yose yabibonye ko no mu kujyanwa muri CID Madame Adeline yitwaje Bibiliya nk’ikimenyetso cy’uko yishingikirije ku Mana n’Ijambo ryayo rizima;
Maze kubona ko mu byo tubasha gukora byose ikiri ku isonga ari ugufata igihe cy’amasengesho twese tukazamurira rimwe kwingingira umuryango wa Rwigara n’banyarwanda banihishwa no kuremererwa n’igitugu cy’ubutegetsi bwa Leta ya Kagame (itanemewe n’amategeko kuko yaribatiye hasi itegeko nshinga);
Ndabahamagarira mwese aho muri mu isi yose, mu matorero ya gikristo atari amwe, kugira ngo dufate iminsi itatu yo gusenga twiyirije ubusa nko mu gihe cya Esther, kuva mercredi 13/09 kugeza vendredi15/09/2017.
Muri ayo masengesho tuzasaba Imana GUKORA IKIMENYETSO MU MURYANGO WA RWIGARA ASSINAPOL kizabera ICYIGISHO, ubutegetsi bw’igitugu bwa Leta ya Kagame n’IGIHAMYA gihamiriza amahanga ko Uwiteka adahinduka (Malaki 3:6) kandi ko “Yesu Kristo uko yari ari ejo n’uyu munsi ariko ari kandi ariko azahora iteka ryose (Heb.13:8).
Icyo kimenyetso kizatubera amarenga y’itangira ry’igika gisoza umurimo w’Imana ku isi no gutabarwa k’ubwoko bw’Imana buzarenganyirizwa bikomeye muri iki gika gisoza cy’umurimo wo kuburira abanyabyaha mu isi ngo bemere imbabazi z’Imana bugwe nayo, babone umugabane ku masezerano yayo.
Icyo kimenyetso kizitwa:
“INYANDIKO IKOMEYE”
HAGENIMANA Canisius
Event Coordinator.


text:
KARONGI: Imiyoborere myiza igomba guhera mu ngo – Umuyobozi w’akarere Kayumba B
Asoza ukwezi kwahariwe imiyoborere myiza, umuyobozi w’akarere ka Karongi Kayumba Bernard yasabye abanya Karongi gucika burundu ku bibazo by’amakimbirane mu ngo bikigaragara muri ako karere kuko burya ari ho imiyoborere myiza igomba guhera.
Ibi bwana Kayumba yabivugiye mu murenge wa Rubengera kuwa kabili  tariki 26-02-2013 mu isozwa ry’ukwezi kwahariwe imiyoborere myiza, aho yagaragarije abanya Karongi ko imiyoborere myiza igomba guhera mu rugo hagati y’umugabo n’umugore. Mu murenge wa Rubengera hakozwe byinshi mu kwezi kw’imiyoborere myiza, nk’uko byasobanuwe n’umunyamabanga nshingwabikorwa w’umurenge Mutuyimana Emmanuel.
Kimwe mu byakozwe ni ugushishikariza imiryango kurushaho kurangwa n’umubano mwiza (hagati y’umugabo n’umugore ndetse n’ababakomokaho). Akarere ka Karongi ni hamwe mu hantu hakunze kuvugwa amakimbirane mu ngo, ndetse hamwe na hamwe abantu bakivugana abandi.
Umuyobozi w’akarere Kayumba Bernard yabwiye abanya Karongi ko igihe hakiri amakimbirane mu ngo nta n’iterambere bashobora kugeraho. Yabivuze muri aya magambo:
Ibibazo duhoramo buri munsi ukumva abantu bapfuye bapfa amasambu, umwana akica umubyeyi amuziza isambu, umugabo akica umugore amuziza undi yacyuye, n’ibindi n’ibindi. Nagira ngo mbabwire ko urugo rurimo umwiryane rudashobora gutera imbere na mba. Hari uwakwihandagaza akaza hano imbere akavuga ati jye kubera guhora nkubita umugore mubuza amahwemo ni byo byatumye dutera imbere mu rugo?
Ubwo mayor yababazaga iki kibazo, abaturage bose basubirije rimwe bati reka reka!. Abo twaganiriye bemeza ko nta cyagerwaho igihe mu ngo hakiri ibibazo. Uwitwa Mukangango Fatuma we yanahawe amahugurwa y’imibanire myiza mu muryango witwa Tubibe Amahoro. Aragira ati: Ibyo mayor avuga ni byo kuko igihe abantu bahora mu mishiha nta kintu urugo rushobora kugeraho kandi ubuyobozi bwiza bufite aho buhuriye n’umubano mwiza mu rugo kuko iyo abantu babanye neza bajya n’inama y’uko bakorera urugo.
Ngayaberura Hassan nawe ni umuturage wo mu murenge wa Rubengera, yari yaje kumva ikiganiro cya mayor ku miyoborere myiza. Nawe aremeranya na Fatuma agira ati: Burya niyo mwaba mufite duke mu rugo ariko mukadusangira mu mahoro, twatundi duke turuta byinshi biriwe nabi.
Ibirori byo gusoza ukwezi kwahariwe imiyoborere myiza mu karere ka Karongi, habayemo n’igikorwa cyo gutanga inka umunani ku bacitse ku icumu rya jenoside batifashije, hatangwa n’ingurube 50 zatanzwe na World Vision, umufatanyabikorwa w’imena w’akarere ka Karongi.
Kayumba yashimye World Vision kubera ko ari umuterankunga n’umufatanyabikorwa w’intangarugero kuko ibanza kuganira n’ubuyobozi bakungurana inama mbere yo kugira ibikorwa runaka bageza ku bagenerwabikorwa.
Â


text:
Abanyeshuri biga muri Kaminuza y’u Rwanda ishami ry’ Uburezi baravuga ko bagowe no kwimenyereza umwuga badahabwa amafaranga bagenewe yo kubafasha.
Bavuga ko ubusanzwe iyo bageze mu mwaka wa kane bajya kwimenyereza umwuga w’uburezi ahantu hatandukanye, aho baba bagenewe amafaranga ibihumbi mirongo itatu ku kwezi.
N’ubwo bimeze bitya ariko aba barinubira ko bamaze igihe kinini badahabwa aya mafaranga yakabaye abafasha mu kazi kabo ka buri munsi.
Nk’uko umwe muri aba banyeshuri utashatse ko amazina ye ashyirwa mu itangazamakuru yabitangarije Ikinyamakuru Izubarirashe, batangiye kwimenyereza mu kwezi kwa cyenda 2015 bagomba kurangiza mu kwezi kwa Gatandatu 2016, ariko kugeza ubu bamaze guhabwa amafaranga y’amezi abiri gusa.
Agira ati “Twatangiye stage ku itariki 21/09/2015 batubwira ko tugomba kuyirangiza kuri 30/06/2016 turayikora, kugeza ubu baduhaye amezi abiri yonyine, ukwezi kwa cumi n’ukwezi kwa kabiri.”
Aba banyeshuri bavuga ko bagerageje kubaza impamvu badahabwa amafaranga bagenewe ngo babwirwa ko batangiye batinze muri Nzeli ndetse n’abanyeshuri bagahita bajya mu biruhuko nyamara ngo abababanjirije barahabwaga aya mafaranga amezi yose.
Uyu munyeshuri akomeza agira ati “Ibintu batubwira ntabwo bisobanutse, niba uri ahantu urya nyir’inzu utazamubwira ngo nakongeze iminsi runaka? Guhera mu kwa gatatu, ukwa kane kugeza ubu nta kintu baraduha ndetse n’iyo tugerageje kubabaza nta kintu bavuga, nta gisubizo baduha biba byatuyobeye, mu gihe umwaka washize bayahabwaga no mu biruhuko ariko twe twarayobewe .”
Aba banyeshuri bavuga ko mu gihe ubuyobozi bwa kaminuza bwabona nta mafaranga bufite ko byaba byiza bagabanyije igihe kigenwe kuko ngo ibi bigira ingaruka ku kazi bakora kandi bikaba byanagira ingaruka ku bana baba bagomba kwigisha.
“Ayo mafaranga ni yo tugura ibikoresho, aho nkorera sinshobora kubona bagiye kunywa icyayi ngo nanjye barampa ibintu byose ni ukwirya tukimara. Ese uzajya kwigisha umwana utateguye isomo ko icyakadufashije ntacyo turi kubona ntacyo kaminuza iri kudufasha!
Hari aho usanga nk’umuntu aba Kimironko wernda agomba kujya kwigisha Kicukiro, akeneye itike, azagenda n’amaguru se agereyo? Azajya imbere y’abana asa nabi se atabonye umwenda muzima wo kwambara?”
Undi na we muri aba banyeshuri yatangarije Izuba Rirashe ko kuri ubu ibitekerezo byabo aho gutekereza ibibafasha mu bibateza imbere bahugira ku kibazo bafite kuko baba batizeye ko aho baraye bahirirwa. Ati “Tubayeho nabi cyane, imibereho ntayo aho duhuriye aho kugira ngo dutekereze ibiteza abana imbere ni ugutekereza ku mibereho yacu. Ni ukurara ahantu uzi ko ejo utazaharara kandi twe icyo dusabwa tuba twagikoze.”
Mu kugerageza gushaka kumenya icyo ubuyobozi buvuga kuri iki kibazo, umuyobozi wa Kaminuza y’u Rwanda ishami ry’uburezi Prof. George Njoroge yatangarije Ikinyamakuru Izuba Rirashe ko aba banyeshurin ikibazo cyabo cyagaragajwe kikaba kirimo kwigwaho uburyo cyakemuka, gusa ntiyatanze igihe ibi byazaba byakozwe.
Yagize ati “Bagaragaje icyo kibazo kandi kirimo kwigwaho, hari uburyo burimo gushakwa hagati y’ubuyobozi bw’ikigo n’ubushinzwe amafaranga, ntibatekereze ko twirengagiza ko bagiye hanze kandi bakeneye ayo mafaranga, ariko bagomba kwihangana, kaminuza iri gukora ibishoboka ngo bayabone.”
Uyu muyobozi wirinze kugaragaza igihe aba banyeshuri bazaba babonye aya mafaranga, yavuze ko mu gihe batarayahabwa bakomeza kwihangana bakagerageza kwifashisha amafaranga ya buruse bahabwa kuko ngo amafaranga yo kubafasha mu kwimenyereza yunganira buruse bazirikana ko hari n’abandi muri kaminuza bayakeneye.
Abanyeshuri ariko bavuga ko kwifashisha amafaranga ya buruse muri stage biba bitoroshye kuko aba ari make cyane, ibyo bikiyongera ku kuba na yo batayahabwa ku gihe.


text:
Kugira ngo duhinduke abana b’Imana ni uko dufite ukwizera. Uko kwizera kuduhesha kuba abana b’Imana. Kugira ngo twitwe abakristo ni uko tuba twarizeye Imana binyuze mu mwami wacu Yesu Kristo.
Abandi bantu bafite uburyo bizera Imana bitanyuze muri Yesu Kristo; ubwo na bo bafite uko bitwa. Ariko umuntu uwo ari we wese witwa umukristo; ni uko aba yizera Imana binyuze mu mwami Yesu Kristo.
Uyu mwizera rero, umuhanuzi witwa Yeremiya arabyitegereza uko Imana yabimwerekaga arangije abibwira abisirayeli. Aravuga ngo “Hahirwa umuntu wizera Uwiteka akamubera ibyiringiro. Kuko azahwana n’igiti cyatewe hafi y’amazi. Gishorera imizi mu mugezi ntikizatinya amapfa n’acana ahubwo ikibabi cyacyo kizahorana itoto. Ntikizita ku mwaka wacanye mo amapfa kandi ntikizareka kwera imbuto zacyo.” Yeremiya 17:7-8.
Nk’abana b’Imana rero; umukristo akwiriye kubaho mu buzima butuma umubonye wese agira imbuto amusoroma ho. Ese aho nyuze abantu basigara bavuga ngo hari ikintu kiza twamwigira ho? Cyangwa baravuga ngo “ni izina gusa.” Niba ari izina gusa, uhindure imyifatire ubukristo si amazina, ubukristo si kwa Pasiteri runaka duteranira, oyaa…, ubukristo si izina ry’itorero usengera mo, ubukristo nta n’ubwo ari iminsi umaze ujya gusenga, ubukristo si uko uvuka mu rugo rw’abantu basenga ahubwo ubukristo ni imbuto wera n’uko witwara muri sosiyeti. Pastor VIVA.


text:
15 GASHYANTARE 2016
TURUKIMENISITANI
Amaze umwaka afungiwe muri Turkmenistan kandi arengana
Mu kwezi kwa Werurwe, hazaba hashize umwaka Bahram Hemdemov afunzwe azira ko yakoreye amateraniro yo mu rwego rw’idini mu rugo rwe ruherereye mu mujyi wa Turkmenabad wo muri Turkmenistan. Ku itariki 14 Werurwe 2015, abaporisi basatse inzu ye, bajya kumufunga, nyuma yaho arakubitwa cyane, bamukatira imyaka ine y’igifungo kandi bamujyana mu kigo gikorerwamo imirimo y’agahato cya Seydi.
Itegeko Nshinga ryo muri icyo gihugu, ryemerera umuntu “gukora ibikorwa bifitanye isano n’idini yaba ari wenyine cyangwa ari kumwe n’abandi” kandi “rikamuha uburenganzira bwo kwizera ibyo ashaka no kubigeza ku bandi.” Icyakora Bahram aracyafunzwe kandi ari mu mimerere ibabaje cyane, azira ukwizera kwe. Abahamya ba Yehova barasaba ko yarekurwa.


text:
Nk’uko buri kintu cyose mu buzima gitangirana n’igitekerezo, no gutwita na byo byakagombye kubanza gutekerezwaho.
Mu gihe umugore n’umugabo bemeranyijwe kubyara, baba bagomba guhita batangira kubyitegura kabone n’iyo umugore yaba atarasama.
Nk’uko bitangazwa na Dr Georges D. Pamplona-Roger mu gitabo yise Guide d’alimentation pour les meres, les enfants et les adolescents, ngo impinduka z’ibanze ziba zikwiye gukorwa mu gihe abantu biyemeje kubyara, ni izigamije imico ituma barushaho kugira ubuzima bwiza bombi, banabutegurira umwana.
Muri izo mpinduka harimo gukurikiza indyo nziza kandi ifite intungamubiri zose, kwirinda umubyibuho ukabije, kugenzura ubushake bwo kurya, gukora imyitozo ngororamubiri igereranyije, kwirinda alcool, itabi n’ibindi bintu bihumanya.
Dr Georges atangaza ko impinduka ziba zigomba gukorwa zitareba umugore gusa, nk’uko abagabo benshi babyibwira.
Ngo umugabo na we mu gihe ashaka kuba umubyeyi hari ibyo aba agomba kwitwararikaho nko kwitondendera imirire ye.
Inyigo zagaragaje ko imirire y’umugabo igira ingaruka ku masohoro ye, ndetse no ku bwiza n’ubuziranenge bw’intanga ze.
Dr Georges avuga ko umugabo ushaka kubyara aba agomba na we kuboneza indyo y’umwimerere kandi iciriritse, akirinda ibiribwa byatunganyirijwe mu nganda, cyangwa se ibyongewemo ibintu byo mu nganda.
Ngo si byiza kuri we guhura n’imiti yica udukoko cyangwa se ibindi binyabutabire byose (les produits chimiques).
Ahubwo ngo yakagombye kwihata imbuto n’imboga, ngo kuko zituma intanga ngabo zigira umuvuduko. Izo aba agomba kurya cyane harimo imyembe, water melon, epinari, karoti, inyanya na puwavuro.
Ngo umugabo kandi aba agomba kurya ibiribwa bibonekamo vitamin E, kuko na yo ifasha intangangabo kurushaho kugira ubuzima bwiza. Vitamini E iboneka cyane mu ngano, muri avoka, ndetse no mu mavuta ya olive.
Bisphol A, yifashishwa mu gukora ibikoresho bya plastique ngo igira ingaruka mbi ku misemburo y’umugabo. Ni yo mpamvu ku mugabo witegura gutera inda agirwa inama yo kudakoresha plastiques ashyushya ibiribwa muri micro-ondes.
Ngo si byiza kandi kuri we kurya cyane ibiryo bipfunyitse, ndetse n’ibinyobwa byashyizwe mu byuma bikonjesha cyangwa se bishyushya.
Kwitegura gusama mbere y’igihe ngo bituma umuntu arinda umwana kuzavukana ubusembwa bukomoka ku iremwa nabi by’ibice by’umubiri, biterwa ahanini n’indyo mbi y’umugabo cyangwa se umugore.
Gusa ngo n’ubwo gutwita abantu babanje kubitegura ari byo byiza, 50% by’abagore basama inda zitateganyijwe.


text:
Kuri uyu wa 12.10.2010, Vatikani yatangaje ibaruwa bita motu proprio yitwa UBICUMQUE ET SEMPER (Hose n’igihe cyose). Papa Benedigito wa XVI muri iyo baruwa akaba ashyiraho Akanama ka papa gashinzwe iyogezabutumwa rishya muduce turangwa n’umuco wa gikristu kuva kera ariko hakaba habarizwamo gutwarwa n’isi kuburyo bukabije.
“Kiliziya ifite inshinano zo kwamamaza Ivanjili ya Yezu Kristu hose n’igihe cyose”, aya akaba ari amagambo atangira iyi baruwa. Papa Benedigito akomeza avuga ko Kiliziya irimo guhangana n’ikibazo cyo kubona ko mu bihugu byari byaracengewe n’ubutumwa bw’Ivanjili, hari uguta ukwemera bigenda byiyongera uko imyaka itaha. Hari byinshi byagiye bihindura imyumvire y’abantu, byaba mu rwego rwa siyanse na tekinolojiya, haba no mu mpinduka zikomeye zagiye zigaragara mu bukungu ndetse tutibagiwe n’abantu bagiye bava aho bari batuye bakajya ahandi. Papa akomeza agira ati “niba ibyo byaragiriye akamaro gakomeye inyoko ya muntu, Kiliziya yabibonyemo ibimenyetso bishya by’ukwizera nubwo Kiliziya ihangayikishijwe n’uburyo ibintu bitagatifu bitacyubahwa bigera n’aho abantu batangiye gukerensa imigenzo myiza yarangije kugira umwanya mu bantu kuburyo budasubirwaho nk’ukwemera Imana Umuremyi, Yezu Kristu Umukiza rukumbi, cyangwa se ingingo zijyanye n’imyitwarire myiza ya kimuntu ijyanye n’ukuvuka, urupfu n’ubuzima bwo mu muryango”.
Papa avuga ko amaze kubona ibyo byose kandi bigasesengurwana ubushishozi, ndetse amaze kumva ibyo abahanga muri izo nzego bavuga, yahisemo gushinga Akanama ka Papa gashinzwe gutenza imbere Iyogezabutumwa rishya, kakaba gashinzwe kureba uburyo hatekerezwa ku ngingo z’Iyogezabutumwa rishya, hakagaragazwa uburyo n’ubushobozi bwo kugera kuri iyo ntego. Yavuze kandi muri iyo baruwa ko ako kanama kareba ibice by’isi byonse ibere rya gikristu kuva kera ariko ubu bikaba bifite ibibazo byo kwirekura mu by’isi.
Ako kanama kakazayoborwa na Arkiepiskopi nka Perezida, akazajya afashwa na sokereteri, umusokereteri wungirije n’abandi bakozi.
Twakwibutsa ko Papa yashyizeho Mgr Rino FISICHELLA, akaba ari we uzayobora aka Kanama.


text:
Mperutse kuganira n'inshuti yanjye y'umusore w'umubiligi, maze aza kwamagana cyane ukuntu ngo abanyafurika ari abanebwe aho guteza imbere umugabane wabo ukize baza kwirirwa banyanayimbwa i Buraya. Naramurebye maze ndamusubiza nti: " uzi ko ba sokuru bawe baje kunyanayimbwa muri Afrika nyuma y'inama y'i Berlini yo muri 1884-1885 abanyaburayi bakoze bagabana Afrika?". yansubije ko ngo bo ngo baje bazanywe no kuduha ITERAMBERE!Namubajije uwari wababatumiye maze araruca ararumira. Narongeye ndamubaza nti:" wambwira icyo iryo terambere uvuga ryazanye mu Rwanda kigaragara?" Yaratekereje ambwira imihanda, mubwira ko ari abanyarwanda bayiharuye, yongeraho Kiliziya, mubwira ko itaraza twasengaga YIRIRWAHANDI, yatekereje ikindi maze yibuka ko Gereza ya Kigali yitwa 1930 ari Ababiligi bayubatse, niko kuyishyira mu byiza batuzaniye. Namubajije niba yari yayisura ngo arebe ubuzima abarimo babayeho, maze arandeba araseka ati: "ndajya gukorayo iki se ko ari mwe twayubakiye!!"
Uyu muzungu yahise anyibutsa akandi gatendo ka Nyakwigendera Moamar Kadafi wahoze ari perezida wa Libya uherutse kwirenzwa n'abazungu muri 2011. Uyu mutegetsi yigeze kuza mu ruzinduko mu Rwanda niba nibuka neza muri 1986 maze Ikinani Kitananiye abanzi n'abagambanyi kimutembereza Kigali yose. Kuva ku kibuga cy'indege cy'i Kanombe kugera za Nyamirambo urubyiruko rukunda kwita Nyamijos yakiriwe n'abanyarwanda bakoraga animasiyo. Si ukubyina no kuririmba maze barasizora ngo berekane urugwiro ruranga umunyarwanda. Ibi rero bikaba bitabaga muri Libya aho umutegetsi usuye iki gihugu yakirwa n'abategetsi gusa. Mu gihe Kadafi yari yiherereye na Kinani bavuga ibyo umubano wabo bombi, hari abavuga bashyenga cyangwa wenda ari ukuri ko ngo Kadafi yabajije Ikinani ati:" harya abaturage bawe ni miliyoni zingahe?"Habyarimana ati zirindwi. Abashyenzi bakomeza bavuga ko ngo Kadafi yamubwiye ati:" Aba basazi bangana gutya uzabakizwa n'iki, uzaze nguhe amapingu yo kubazirika" bakomeza bavuga ko Kadafi yahise aha u Rwanda inkunga y'amapingu miliyoni zirindwi!!!
Si abazungu gusa bitura abanyarwanda kubazirika; uribuka neza inzinduko zinyuranye Kagame Pawulo aherukamo mu ntara y'uburengerazuba agiye kubakangurira ngo kudakorana n'abo yita abanzi. Abanyacyangugu bacinye akadiho karahava, Kagame Pawulo wari wajyanyeyo umujinya w'umurandurazuzi yisanganiwe akanyamuneza karamusaga aramwenyura! Byaje kuba byiza kurushaho umukecuru wari wateguwe na DMI ahagurutse agasaba ku mugaragaro ko Kagame yashwanyaguza itegeko-nshinga maze agategeka u Rwanda ubuziraherezo. Iki cyifuzo kinyuranye n'icyo yari amaze iminsi yumvanye Karugarama Tharisisi cyaramunyuze maze agereka akaguru ku kandi araseka cyane. Kubera ibi byose abanyacyangugu baherutse kumukorera biri mu rwego rwo hejuru, mperutse gusoma inkuru mu byumweru 2 bishize ku gihe.com ko Kagame Pawulo agiye kubitura iyi neza bamugiriye abubakira GEREZA iruta iyo bari bafite.
Iyubakwa ry'iyi gereza ryanteye kwibaza byinshi: ese mama Kagame yaba yarabaye nka Kadafi yabona abantu babyinana urugwiro akagirango ni abasazi?Ese ntiyaba yarumvise ibyo uriya mukecuru yasabaga ubundi koko byakorwa n'umusazi gusa, akagirango Abanyacyangugu bose basaze nkawe?Wowe usoma iyi nkuru ntiwirye icyara ngo ugirengo iriya gereza yubakiwe abanyacyangugu gusa kuko nkuko shikama imaze iminsi ibikugezaho, mu rwego rwo kumvisha abanyarwanda, umunyakibungo ashobora gufungirwa i Cyangungu, Umunyabutare akajyanwa ku Gisenyi kugirango bene wabo w'imfungwa batayigemurira. Bityo, iriya gereza igiye kubakwa i Cyangugu ni iyanjye nawe, n'uriya na bariya ndetse na Kagame ugiye kuyubakisha ishobora kumwakira; iyumvire hasi aha uko byagendekeye Major Lizinde Tewonesti kubwa Kinani.
Abanyapolitiki bo muri Republika ya mbere yo kwa Kayibanda bamaze gufatwa bakoherezwa gufungirwa muri Gereza ya Ruhengeri nyuma ya kudeta yo muri 1973, ni kenshi bagiye bataka ko urumuri ruriyo rudahagije. Lizinde wari ushinzwe iperereza no kumvisha abo banyapolitike mbere y'uko bicwa, yashimangiye ko abari muri gereza urumuri rubakwiye ari urwo. Mu gihe yari afashwe muri 1980 ashinjwa gushaka guhirika Kinani, yafungiwe muri iyo gereza nawe maze urumuri rumubana ruke niko guhamagara umukuru w'iyo gereza witwaga SEMBAGARE ati : " Niko sha Sembagare we, ko urumuri ruri hano ari ruke wadusabiye bakarwongera" Sembagare yaramusubije ati: " urambaza iki, ibiri aha byose si wowe wategetse ko biba gutya?Shinyiriza"
Kagame rero kugirango atazatungurwa nka Lizinde, muri iyo gereza nshya ya Cyangugu n'izindi nyinshi ateganya kubaka, nashyiremo ibyangombwa bihagije ku buryo umunyarwanda wese ugiyemo azajya asangamo ibyo yakundaga; nka njye Nkusi ngasangamo ibijumba byokeje n'amarwa, Kagame agasangamo televiziyo yo kureberaho ARSENAL, Habineza agasangamo inkumi nyinshi zo gukomeza kwigisha umuco nyarwanda, Bazivamo agasangamo ibiryo bihagije n'Abapfubuzi bagasangamo abapfubura. Bigenze bityo, amahanga ntacyatuma adakomeza kuza kwigira ku Rwanda!
NKUSI Yozefu
shikamaye.blogspot.com
shikama ku kuri na Demukarasi(SKUD)


text:
Proud Mary igaragaramo Taraji P. Henson izerekanwa muri Kigali Century Cinema.
Muri film zitegerezanyijwe amatsiko harimo Proud Mary igaragaramo Taraji P. Henson, umugore w’umwirabura ufite izina rikomeye muri sinema ya Amerika, wegukanye ibihembo bikomeye birimo na Golden Globe Award. Abenshi bamuzi muri film y’uruhererekane ya Empire, akinamo yitwa Cookie Lyon.
Iyi film izirekanwa bwa mbere tariki ya 12 Mutarama 2018, igaruka ku mibereho y’umugore witwa Mary (Taraj P. Henson), umwicanyi kabuhariwe uba warubatse izina i Boston, nyuma ariko ubuzima bwe buza guhinduka ubwo yahuraga n’umwana w’umuhungu wagizwe impfubyi n’igikorwa cyo kwica yari yagiyemo ntikigenda uko yabiteguye.
Kuri iriya tariki kandi hazasohoka indi yitwa The Commuter ivuga ku nkuru y’umugabo witwa Michael McCauley (Liam Neeson), uba ukora muri sosiyete itanga ubwishingizi.
The Commuter ivuga ku nkuru y’umugabo witwa Michael McCauley
Iyi film irimo imirwano ikubiyemo inkuru y’uyu mugabo uba uri muri gari ya moshi ataha, akaganirizwa n’umugore umubwira ko ari buhembwe ibihumbi 100 by’amadolari mu gihe yabasha kuvumbura umugenzi udasanzwe ubihishemo mbere y’uko bagera aho ihagarara. Mu gihe akiri gusiganwa n’amasaha ariko ashaka kurangiza umukoro yahawe, aza kuvumbura ko yaguye mu mutego w’igikorwa cy’ubwicanyi kandi ubuzima bwe na bagenzi be buri mu kaga.
Izi film zombi abakunzi ba sinema mu Rwanda bazabasha kuzireba umunsi zizasohokeraho, kuko kuri iriya tariki zizerekanirwa mu nzu ya Century Cinema isanzwe ireberwamo film i Kigali.
Ku bakunzi b’uruhererekane rwa film ziswe The Maze Runner, amatsiko nyuma yo kureba igice cya kabiri cyiswe The Scorch Trials, agiye gushira kuko icya gatatu ari nacyo cya nyuma cyitwa The Death Cure kizasohoka tariki 26 Mutarama 2018, ndetse Century Cinema ikazayerekana uwo munsi.
Igice cya gatatu cya Maze Runner cyitwa The Death Cure kizasohoka tariki 26 Mutarama 2018.
Igice giheruka kirangira Thomas (Dylan O’Brien) ari gutegura umugambi wo kwinjira rwihishwa mu kigo WCKD kugira ngo ashakishe uburyo yatabara ubuzima bwa bagenzi biswe gladers, ndetse n’abandi baturage baba bararokotse, ese bazabigeraho? Ese buri wese azabona ibisubizo by’ibibazo yakomeje kwibaza nyuma yo kwisanga ahantu atazi icyo yibuka ari izina rye gusa?
Indi film udakwiye gucikwa ikomeje kwerekanwa muri Century Cinema ni Wonder igaruka ku buzima bw’umwana w’imyaka 10 witwa Auggie Pullman (Jacob Tremblay), uba waravukanye isura ifite imiterere idasanzwe. Imyitwarire ye n’umutima mwiza byatumye uyu mwana wabanje kwangwa, guhungwa, aba umuyoboro w’ubumwe mu banyeshuri biganaga ndetse n’umujyi iwabo bari batuyemo.
Wonder igaruka ku buzima bw’umwana w’imyaka 10 witwa Auggie Pullman (Jacob Tremblay), uba waravukanye isura ifite imiterere idasanzwe.
Igaragaramo ibihangange muri sinema birimo Julia Roberts wamyenyekanye muri film nyinshi zirimo Pretty Woman yo mu myaka ya 1990 na Mona Lisa Smile ndetse na Owen Wilson wamenyekanye muri film zitandukanye zirimo iyitwa The Internship yasohotse mu 2013.
Ntukwiye gucikwa na Shape of water, ikomeje kwerekanwa muri Century Cinema; irimo inkuru y’urukundo rudasanzwe hagati ya Elisa Esposito (Sally Hawkins) uba ufite ubumuga bwo kutavuga bwaturutse ku mpanuka yagize ari umwana, ndetse n’ikiremwa gifite ishusho y’ifi-muntu bise Asset (Doug Jones).
Iyi filim irimo inkuru y’urukundo rudasanzwe rugaragazwa na Elisa Esposito (Sally Hawkins) uba ufite ubumuga bwo kutavuga.
Nyuma yo kumenya ko hari gahunda yo kwica iki kiremwa kiba cyarazanywe ngo gikorerweho ubushakashatsi, Elisa agerageza ku gitabara. Ese abasha kubigeraho? Ntuzacikwe n’izi film zose.
NGAYO NGUKO!!!!!!!!!
WWW.GREATOF250.COM


text:
ISOMO RYA MBERE
Ibaruwa ya mbere ya Mutagatifu Yohani Intumwa (1 Yh 4, 7-16)
7Nkoramutima zanjye, nidukundane kuko urukundo rukomoka ku Mana, kandi umuntu wese ukunda aba yarabyawe n’Imana, akanayimenya. 8Naho udakunda, uwo ntiyamenye Imana, kuko Imana ari urukundo. 9Dore uko urukundo rw’Imana rwigaragaje muri twe : Imana yohereje Umwana wayo w’ikinege ku isi, kugirango tubeshweho na We. 10Nguko uko urukundo ruteye : si twebwe twabanje gukunda Imana, ahubwo ni Yo yadukunze mbere, maze yohereza Umwana wayo ngo abe igitambo cyo guhongerera ibyaha byacu.
11Nkoramutima zanjye, ubwo Imana yadukunze bigeze aho, natwe tugomba gukundana. 12Nta muntu wigeze abona Imana, ariko niba dukundana, Imana idutuyemo kandi urukundo rwayo ruba ruganje muri twe. 13Aho tumenyera ko turi mu Mana, na Yo ikatubamo, ni uko yaduhaye kuri Roho wayo. 14Natwe twarabyitegereje, none turahamya ko Imana Data yohereje Umwana wayo kuba Umukiza w’isi. 15Umuntu wese uhamya ko Yezu ari Umwana w’Imana, Imana imuturamo, na we akayituramo. 16Twebwe twamenye urukundo Imana yatugaragarije, kandi turarwemera. Imana ni urukundo : umuntu uhorana urukundo aguma mu Mana, na Yo ikamugumamo.
ZABURI (Zab 89 (88), 2-3, 4-5, 21-22, 25. 27)
Inyik/ Nzaririmba iteka impuhwe z’Uhoraho.
Nzaririmba iteka ryose impuhwe z’Uhoraho,
kuva mu gisekuruza kujya mu kindi.
Umunwa wanjye nzawamamarisha ubudahemuka bwawe,
kuko wavuze uti « Impuhwe zashyizweho ubuziraherezo,
ubudahemuka bwanjye bushinze umuzi mu ijuru.
« Nagiranye isezerano n’intore yanjye,
nuko ndahira Dawudi umugaragu wanjye nti
‘Inkomoko yawe nyishyizeho ubuziraherezo,
kandi intebe yawe y’ubwami,
nzayikomeza kuva mu gisekuruza kujya mu kindi.’
« Nsanga Dawudi yambera umugaragu,
maze musiga amavuta yanjye matagatifu.
Ikiganza cyanjye kizamuramira,
n’ukuboko kwanjye kuzamutize imbaraga !
« Ubudahemuka bwanjye n’impuhwe zanjye bizahorana na we,
maze azegure umutwe kubera izina ryanjye.
We azanyiyambaza agira ati ‘Uri Data,
uri Imana yanjye, uri urutare nkesha agakiza !’ »
IBANGONDIRIMBO RIBANZIRIZA IVANJILI (1 Kor 8, 6)
Alleluya Alleluya.
Twemera Imana imwe yo Mubyeyi, ari na Yo tugana.
Twemera kandi na Nyagasani umwe, Yezu Kristu,
ari We utubeshaho.
Alleluya.
IVANJILI
+ Matayo (Mt 23, 8-12)
Muri icyo gihe, Yezu abwira abigishwa be ati 8« Mwebweho ntimugatume babita ‘Mwigisha’, kuko Umwigisha wanyu ari umwe gusa, mwese mukaba abavandimwe. 9Ku isi ntimukagire uwo mwita Umubyeyi wanyu, kuko mufite Umwe gusa, lmana Data uri mu ijuru. 10Ntimukemere ko babita ‘Abayobozi’, kuko mufite Umuyobozi umwe gusa, ari we Kristru. 11Umukuru muri mwe azabe umugaragu wanyu. 12Uzikuza wese azacishwa bugufi, naho uzicisha bugufi azakuzwa. »


text:
Kayonza: Ubuyobozi buravuga ko ikibazo cy’amazi kizakemuka burundu mu mezi 18 ari imbere
Nyuma y’aho bamwe mu batuye Umujyi wa Kayonza batangarije ko bakomeje guhura n’ikibazo cy’amazi make cyane cyane mu mujyi rwagati, ubuyobozi bw’Akerere ka Kayonza buratangaza ko iki kibazo bumaze kugihashya kandi ko mu mezi 18 ari imbere iki kibazo gishobora kuba cyakemutse burundu.
Umwe mu batuye uyu mujyi yadutangarije ko batangazwa no kubona abitwa ko bari mu mujyi bakijya kuvoma mu kiyaga, nyamara ngo wajya kure y’umujyi ugasanga nta kibazo cy’amazi gihari. Yatubwiye ko ibi bigaragara cyane (...)
Nyuma y’aho bamwe mu batuye Umujyi wa Kayonza batangarije ko bakomeje guhura n’ikibazo cy’amazi make cyane cyane mu mujyi rwagati, ubuyobozi bw’Akerere ka Kayonza buratangaza ko iki kibazo bumaze kugihashya kandi ko mu mezi 18 ari imbere iki kibazo gishobora kuba cyakemutse burundu.
Umwe mu batuye uyu mujyi yadutangarije ko batangazwa no kubona abitwa ko bari mu mujyi bakijya kuvoma mu kiyaga, nyamara ngo wajya kure y’umujyi ugasanga nta kibazo cy’amazi gihari. Yatubwiye ko ibi bigaragara cyane mu gihe cy’izuba, kikaba ari ikibazo kibahangayikishije.
Avuga kuri iki kibazo, Umuyobozi w’Akarere ka Kayonza Mugabo John yabwiye IGIHE ko cyakemutse; kuko ngo cyari gihari mbere ubwo hari imiyoboro ibiri yacungwaga na koperative imwe ikorera muri uyu mujyi. Avuga ko ubu iyo miyoboro yeguriwe EWSA, ubu abatuye uyu mujyi bakaba bagenda bakemurirwa ikibazo.
Yagize ati “Ubu dufite isoko ya Kazabazana ifite imiyoboro ibiri. Umwe wigeze kugira ikibazo cyo kwangirika kubera imyunyu yari yarafashemo, ariko tubifashijwemo na Minisiteri y’Ibikorwa Remezo imiyoboro yombi ikora.”
Umuyobozi w’Akarere ka Kayonza avuga ko ubu amazi aboneka muri uyu mujyi yiyongereye, kuko ngo mbere babonaga metero kibe 300 z’amazi ku munsi ariko ubu bakaba babona metero kibe ziri hagati ya 500 na 600 ku munsi.
Yizeza abaturage ko babitewemo inkunga n’umushinga Lake Victoria water and sanitation ukorera mu muryango wa Afurika y’Iburasirazuba bafite icyizere ko amazi angana na metero kibe 1500 azajya aboneka buri munsi, kandi ukaba ngo utazarenza amezi 18 utarabagezaho amazi uhereye ubu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Urubyiruko rw’abanyeshuri rwo mu Mirenge ya Rusororo na Kacyiru ho mu Karere ka Gasabo mu Mujyi wa Kigali, ruri mu biruhuko rurakangurira rugenzi rwarwo rusanzwe rukora umwuga w’uburaya kuwureka.
Umubare munini w’aba bakora umwuga w’uburaya ni abakobwa babyariye iwabo.
Bahujwe ku bufatanye n’ubuyobozi bw’inzego z’ibanze bashyirwa mu matsinda bavanze na bagenzi babo biga mu mashuri baturanye ngo bungurane ibitekerezo mu ngando z’iminsi itatu zaberaga mu Murenge wa Rusororo.
Muri izi ngando zateguwe na HANDICAPE International, bose hamwe bahuguwe ku bijyanye n’ubuzima bw’imyororokere, icuruzwa ry’abantu, icyo uwahohotewe yakora, kwihangira imirimo n’ibindi.
Umwanya munini abahugura bawuharira uru rubyiruko ngo rwungurane ibitekerezo ku cyakorwa ngo ababyariye iwabo bari mu buraya babireke.
Ingabire Alice, w’imyaka 15 yiga muri College St Ignace mu mwaka wa gatatu. atuye i Nyagahinga, avuga ko yifuza kuzavamo umuganga cyangwa se umunyamakuru. Umureba, ubona ko akiri muto, ariko iyo aganira na bagenzi be, wumva ko afite ibitekerezo byaviramo bagenzi be umumaro.
Mu kuganiriza bagenzi be, Ingabire agira ati “Iyo ubyaye siryo herezo ry’ubuzima, ntugomba guhita wishora mu buraya ahubwo wisubiyeho ugakomeza urugendo hari byinshi ushobora kuramira kuko amazi aba atararenga inkombe.”
Mugenzi we, Komezusenge Octave, w’imyaka 21 wiga mu mwaka wa Gatandatu kuri Groupe Scolaire Kabuga Catholique, we aganiriza bagenzi be ababwira ko yari asanzwe aha akato abakora umwuga w’uburaya.
Muri bagenzi be ubona abaganiriza abisanzuyeho, baririmbana indirimbo ziganjemo inyigisho. Kandi abizeza ko aho azajya abona abari muri uyu mwuga hose afite uburyo azajya abaganiriza icyo bakora ngo bawuvemo.
Nyiramana Eugenie, w’imyaka 28, utuye ku Kacyiru umaze imyaka ibiri akora umwuga w’uburaya. Nawe ari muri izi ngando.
Icyamutunguye cyane ni uko yabonye hari abamwegera, batamukwena, bakamuganiriza, nk’uko yabibwiye Ikinyamakuru Izuba Rirashe mu buhamya bwe.
Agira ati “Kuva aho twatangiriye kuganira mu matsinda bagenzi bacu bagiye badushishikariza ko twakwihangira imirimo kandi twabonye uko bishoboka. Kuganira byatwumvishije ko bitari byiza naje kwitegereza nsanga bo babayeho neza numva nzabigiraho ngatora imico nk’iyabo nkava mu mico nari ndimo.”
Mukomeje kuganira na Nyiramana wumva ko mu mvugo ye atahita areka uyu mwuga w’uburaya, kuko atabona icyahita kimutunga kibusimbura.
Ariko ashimangira ko gahoro gahoro azagenda ashaka inzira yo kubuvamo. Kuri we avuga ko hari ingaruka nyinshi atari asanzwe azi ko yazahurira nazo muri uyu mwuga yita ‘mubi’. Avuga ko mu gihe kiri imbere, atazongera kwitwa “indaya”, ko agiye kwisunga bagenzi be bakamwereka uko yatangiza ubucuruzi buciriritse, ati “ntabwo ako kanya wahita uvuga ngo uburaya urahita ubureka, ariko inama zabo zatumye mbasha kwitegereza mbona ko babayeho neza, hari ibintu byinshi bagiye bavugaho ntajyaga mpa agaciro.”
Benshi mu bari basanzwe bakora uyu mwuga baganiriye n’Iki Kinyamakuru bavuze ko aho batuye nta muntu wajyaga apfa kubegera ngo abaganirize, ko aho baciye hose babita ba “ruvumwa”.
Musonera Marie Louise, umujyanama w’indwara zo mu mutwe usanzwe ukora mu mushinga wo kurwanya no gukumira ihohoterwa rishingiye ku gitsina muri Handicape International, avuga ko ubu buryo bwo guhuriza hamwe urubyiruko runyuranye byafashije abakobwa benshi kuva mu buraya bitewe n’uko biborohera kumva inama z’abo bari mu kigero kimwe.
Marie Louise yakomeje agira ati “bo baba bazi ko nta wabumva, ko ubuzima bwahagaze ariko izi ngero zibavana mu bwigunge bagakanguka bakagira izindi mbaraga zo kureka uburaya.”
Ingando nk’izi ziri kubera no mu bindi bice by’u Rwanda; mu turere twa Rutsiro na Rubavu.


text:
Abanyamuryango ba RPF-INKOTANYI bagomba kuba imbarutso w’iterambere- Bosenibamwe
Bosenibamwe Aime, Umuyobozi w’umuryango RPF-INKOTANYI akaba n’umuyobozi w’Intara y’Amajyaruguru avuga ko abanyamuryango ba RPF bagomba kuba umusemburo w’iterambere muri byose.
Bosenibamwe yavuze ibi tariki 17/08/2013 ubwo yari yitabiriye igikorwa cyo gutangiza amahugurwa y’abanyamuryango ba RPF-INKOTANYI mu Karere ka Musanze ho mu Ntara y’Amajyaruguru.
Uyu muyobozi avuga ko intego nyamukuru y’aya mahugurwa ari ukubaka abanyamuryango ba RPF-INKOTANYI kugira ngo bakomeze kuba umusemburo w’iterambere muri byose ngo kuko bazahabwa amasomo atandukanye harimo arebana n’iterambere muri rusange n’amateka.
Bosenibamwe yakomeje avuga ko ashingiye ku mateka yaranze igihugu cy’u Rwanda  Intara y’Amajyaruguru igomba kuba igicumbi cy’umuryango wa RPF-INKOTANYI ngo kuko urugamba rwo kubohoza igihugu rwatangiriye muri iyi Ntara  ahitwa ku Murindi wa Byumba
Komiseri mu muryango RPF-INKOTANYI Gasamagera  Wellars, yavuze ko amahugurwa nk’aya ari ingirakamaro kuko abantu bahura bakungurana ubumenyi ndetse bakanarebera bahamwe ibyo bamaze kugeraho, bakanafata ingamba mu rwego rwo gukomeza kuzuza inshingano zabo.
yagize ati:†Tugomba kuva aheza tugana aheza hisumbuyeâ€.
Yasabye kandi abitabiriye aya mahurwa kutazihererana  ubumenyi bazayakuramo ahubwo ko bagomba kuzabusakaza mu bandi banyamuryango batabashije kuyitabira.
Aya mahugurwa y’iminsi ibiri yitabiriwe n’abanyamuryango ba RPF-INKOTANYI 100 baturutse  mu Turere  dutanu tugize Intara y’amajyaruguru.
Â


text:
Ayo mahugurwa yateguwe na GBUR ku bufatanye na MMI Mercy Ministries International muri gahunda yabo ya International School of Reconciliation ari nayo yavuyemo abarimu bafashije muri aya mahugurwa. Aya mahugurwa yitabiriwe n’ abahugurwa basaga 15 hamwe n’ ababahugura bagera ku 10, abahugurwa biganjemo urubyiruko rwaturutse muri za kaminuza zitandukanye, mu gihe abahugura bo baturutse mu bihugu bitanu aribyo Burundi, Kenya, Yemen, Holland n’ u Rwanda.
Aya mahugurwa azamara iminsi itatu yatangiye ejo hashize ku wa mbere 22/08/2016 kugeza ejo kuwa gatatu 24/08/2016, aya mahugurwa akubiyemo urugendo rwo gukira no kwiyunga. Binyuze mu gutahura umugambi w’ Imana ku muntu, gusobanukirwa no gukira ibikomere byo mu mutima umuntu abasha kugira imbaraga zo kubararira no gusaba imbabazi bivuye ku mutima kubwa Kristo wikoreye intimba zacu zose, ibyo bikatugeza ku bwiyunge nyakuri.
Isanamitima n’ ubwiyunge bibarizwa mu mugabane wo kuba abigishwa ba Kristo, mu migabane ine y’ umurimo wa GBUR (Ivugabutumwa, guhindura abantu abigishwa, ubuyobozi, iyamamazabutumwa). Nka GBUR duharanira ko abakristo babona umunezero wose w’ agakiza harimo n’ uzanwa no gukira ibikomere ndetse no kwiyunga kuzuye.


text:
ISOMO RYA MBERE
Isomo ryo mu gitabo cy’Umuhanuzi Izayi (Iz 7, 1-9)
1Ku ngoma ya Akhazi mwene Yotamu, mwene Oziya umwami wa Yuda, Rasoni umwami wa Aramu, na Peka mwene Remaliyahu umwami wa Israheli, barazamutse batera Yeruzalemu, ariko ntibashobora kuyigarurira. 2Babimenyesha abo mu muryango wa Dawudi bati “Aramu yashinze ibirindiro muri Efurayimu.”Nuko umwami na rubanda bakuka umutima, boshye ibiti byo mu ishyamba bihungabanywa n’umuyaga.
3Uhoraho abwira Izayi ati “Sohoka ujyane n’umuhungu wawe Sheyari-Yashubi, musanganire Akhazi ku mpera y’umugende ujyana amazi mu kigega cya ruguru, ku muhanda ugana ku murima w’umumeshi; 4maze umubwire uti ‘Humura ! witinya kandi ntugire ubwoba. Wihagarika umutima kubera buriya busabusa bw’amafumba abiri acumbeka, cyangwa se kubera uburakari bukaze bwa Rasoni, umwami wa Aramu, na mwene Remaliyahu. 5Aramu yagiye inama na Efurayimu na mwene Remaliyahu, ngo bazakurimbure bavuga bati 6‘Tuzamuke dutere igihugu cya Yuda, tubakure umutima, tukinjiremo maze tukigarurire, twimike mwene Tebeyeli ahabere umwami.’ 7Nyamara Nyagasani Imana avuze atya : Ibyo ntibiteze guhama, ntibizigera bibaho ! 8Damasi ni umutwe wa Aramu, naho Rasoni akaba umutware wa Damasi, - hasigaye imyaka itarenga mirongo itandatu n’itanu Efurayimu ikaneshwa, ntibe ikitwa igihugu. – 9Samariya ni umutwe wa Efurayimu, naho mwene Remaliyahu akaba umutware wa Samariya. Nimudakomera ku Mana, ntimuzakomera.”
ZABURI (Zab 48 (47), 2-3a, 3b-4, 5-6, 7-8)
Inyik/ Yeruzalemu, murwa w’Uhoraho,
Imana igushyigikiye ubuziraherezo.
Uhoraho ni igihangange,
akwiriye gusingirizwa bihebuje mu murwa w’Imana yacu.
Umusozi we mutagatifu urajimije mu bwiza,
ukanezeza isi yose !
Umusozi wa Siyoni uri hariya mu majyaruguru,
ni wo wubatseho umurwa w’umwami w’igihangange.
Imana ituye hagati mu ngoro zaho,
ikaherekanira ko ari yo buhungiro butavogerwa.
Dore abami bari bawibasiye,
bashyira nzira icyarimwe;
ngo bawurabukwe bose bagwa mu kayubi, ubwoba burabataha,
maze amaguru bayabangira ingata.
Umushyitsi ubafatira aho ngaho,
baratengurwa nk’umugore wafashwe n’ibise.
Ubwo bari batewe n’umuyaga w’iburasirazuba,
wa wundi umenagura amato manini y’i Tarishishi.
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya
Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Alleluya
IVANJILI
+ Matayo (Mt 11, 20-24)
Muri icyo gihe, 20Yezu atangira gutonganya imigi yabonye ibitangaza bye byinshi ikarenga ntiyihane, avuga ati 21“Iyimbire Korazini ! Iyimbire Betsayida ! Kuko ibitangaza byabakorewemo, iyo bikorerwa muri Tiri no muri Sidoni, baba barisubiyeho kuva kera bakambara ibigunira, bakisiga ivu. 22Ni cyo gituma mbibabwiye : ku munsi w’urubanza muzahanwa kurusha Tiri na Sidoni. 23Naho wowe Kafarinawumu, ubona ko uzakuzwa kugera mu bicu ? Uzarohwa mu kuzimu. Kuko ibitangaza byagukorewemo, iyo bikorerwa muri Sodoma, iba ikiriho n’ubu. 24Ni cyo gituma ku munsi w’urubanza, uzahanwa kurusha igihugu cya Sodoma.


text:
Amafoto y’i Wallkill (Igice cya 2: Ugushyingo 2014–Ugushyingo 2015)
Abahamya ba Yehova baguye inyubako zabo ziri i Wallkill muri Leta ya New York. Aya mafoto agaragaza ukuntu iyo mirimo yakozwe kuva mu Gushyingo 2014 kugeza mu Gushyingo 2015.
Tariki ya 4 Ukuboza 2014: Ku Nzu y’ibiro ya 2
Batunganya aho bazajya binjirira bagana mu biro kugira ngo bahashyire amapave kandi bahatere ibyatsi. Inzira y’abanyamagaru iri ahagana hasi ibumoso yubatswe ku buryo itazajya inyerera mu gihe cy’ubukonje. Iyi nyubako ikorerwamo n’Ibiro bya Beteli, Ibiro bya Komite ya Beteli n’Urwego Rushinzwe Umurimo.
Tariki ya 5 Ukuboza 2014: Ku nzu y’amacumbi ya D
Umukozi arimo akoresha imashini kugira ngo anogereze hasi. Iyo mashini ikoze ku buryo idatumura ivumbi.
Tariki ya 9 Mutarama 2015: Ku nzu y’amacumbi ya E
Aho abakozi ba Beteli bagera kuri 200 batuye mu nzu y’amacumbi ya E bazajya banyura. Kuri iyo nzu y’amacumbi bashyizeho amadirishya mashya atuma hinjira urumuri ndetse banashyiramo impuruza shya z’inkongi y’umurimo.
Tariki ya 9 Gashyantare 2015: Ku icapiro
Umutekinisiye ashyira insinga zizakoreshwa mu itumanaho mu nzu shya itangirwamo amahugurwa. Muri iyi nzu hazajya hatangirwamo amahugurwa y’ibijyanye n’amazi, kwita ku mashanyarazi no kwirinda impanuka.
Tariki ya 17 Gashyantare 2015: Ku icapiro
Umukozi ukora iby’amashanyarazi ashyiramo amatara azajya yifashishwa mu gihe hatangwa amahugurwa.
Tariki ya 2 Werurwe 2015: Ku nzu y’ibiro
Umukozi urimo apima uburebure buri hagati y’insinga z’umuriro. Aha hantu haravuguruwe kugira ngo hazajye hakorera inzego zitandukanye za komite y’ishami zakoreraga i Brooklyn.
Tariki ya 3 Werurwe 2015: Ku nzu y’amacumbi ya D
Umukozi ukora iby’amazi asudira amatiyo azajya anyuramo amazi ashyushye.
Tariki ya 31 Werurwe 2015: Ku nzu y’amacumbi ya D
Abakozi barimo barashyiraho amadirishya. Ayo madirishya bashyizeho asaga 298 kuri iyi nzu atuma bakoresha umuriro muke mu gihe cy’ubukonje no mu gihe cy’izuba.
Tariki ya 17 Mata 2015: Ku nzu y’ibiro ya 1
Abubatsi bubaka urukuta hagati y’inzu y’ibiro ya 1 n’inzu y’amacumbi ya E bakoresheje amabuye yari ku rukuta rwa mbere rwubatswe mu myaka ya za 70.
Tariki ya 17 Mata 2015: Ku nzu y’ibiro ya 1
Umukozi arimo arasena urukuta kugira ngo bazarusige irangi. Muri iyo nzu ni ho hazajya hakorera Urwego Rushinzwe Icungamutungo, Urwego Rushinzwe Kwita kuri za Orudinateri n’Urwego Rushinzwe Guhaha.
Tariki ya 8 Kamena 2015: Ku nzu y’amacumbi ya D
Umukozi ukora iby’amashanyarazi akurura insinga. Izo nsinga zizagera kuri murindankuba.
Tariki ya 8 Kamena 2015: Ku nzu y’amacumbi ya D
Mu gihe barimo bagura amazu ya Wallkill bakoze ibishoboka byose kugira ngo ubusitani n’ibiti byari bihasanzwe bitangirika. Icyo kigega cy’amazi kiri inyuma y’ibiti, kijyamo litiro 150.000 kandi gishobora kwifashishwa mu gihe habaye inkongi y’umuriro.
Tariki ya 25 Kamena 2015: Ku nzu y’ibiro ya 1
Umubaji arimo arashyira imbaho zikora urukuta cy’inyuma y’inzu mberabyombi. Izo mbaho zigera ku 1800 zituma urusaku ruturuka hanze rugabanuka.
Tariki ya 9 Nyakanga 2015: Ku nzu y’ibiro ya 2
Charles Reed yatangiye gukora kuri Beteli mu mwaka wa 1958. Igihe Beteli y’i Brooklyn yacapaga ibitabo byo muri Amerika n’ibyo mu bindi bihugu, uyu muvandimwe yafashije mu gukora igishushanyo mbonera no mu kubaka beto yo gushyiraho imashini yo gucapa. Igihe barimo bagura i Wallkill, umuvandimwe Reed yakoraga mu ikipe yo kugenzura imirimo.
Tariki ya 17 Kanama 2015: Ku nzu y’ibiro ya 1
Abakozi bapakurura intebe shya zo gushyira mu nzu mberabyombi. Iyo nzu ishobora kwakira abantu 812.
Tariki ya 21 Nzeri 2015: Ku nzu y’ibiro ya 1
Mu gihe bavugururaga inzu mberabyombi, bashyizemo ekara na parafo nziza cyane.
Tariki ya 12 Ukwakira 2015: Ku nzu y’amacumbi ya D
Bubaka aho abaganga bazajya bakirira abarwayi. Baguye ikirongozi n’ubwiherero byo muri iyi nzu kugira ngo borohereze abarwayi.
Tariki ya 15 Ukwakira 2015: Ku kibanza cy’i Wallkill
Iyi foto igaragaza inyubako z’i Wallkill, zibamo abakozi ba Beteli basaga 2000. Imirimo myinshi yakorewe kuri icyo kibanza cy’ubuso bwa hegitari zigera ku 10, yarangiye ku itariki ya 20 Ugushyingo 2015.


text:
13 UKUBOZA 2016
AZERUBAYIJANI
Abahamya ba Yehova bajuririye amande baciwe bazira kubwiriza
Ku itariki ya 2 Ukuboza 2016, polisi y’akarere ka Goranboy, muri Azerubayijani, yagejeje Umuhamya wa Yehova witwa Ziyad Dadashov imbere y’urukiko rw’ako karere imuziza kubwiriza. Abantu bane bo mu mudugudu atuyemo, bahamije ko Dadashov yababwirije kandi akabaha ibitabo bishingiye kuri Bibiliya. Umucamanza Shirzad Hyuseynov, wo mu Rukiko rw’Akarere ka Goranboy, yemeje ko uwo Muhamya ahamwa n’icyaha cyo kubwiriza mu buryo bunyuranyije n’amategeko *, kandi ategeka ko atanga amande y’amafaranga 1.500 akoreshwa muri icyo gihugu (ahwanye n’Amanyarwanda agera ku 693.000). Kubera ko Dadashov atemera uwo mwanzuro, yahisemo kujurira.
Umuhamya witwa Jaarey Suleymanova na Gulnaz Israfilova bo muri ako karere, na bo basuye umugore wari umaze amezi menshi agaragaje ko yifuza kwiga Bibiliya. Nyuma yaho, polisi y’akarere ka Goranboy yashinje abo Bahamya icyaha cyo kubwiriza mu buryo bunyuranyije n’amategeko. Ku itariki ya 17 Ugushyingo 2016, umucamanza Ismayil Abdurahmanli wo mu Rukiko rw’Akarere ka Goranboy, yabategetse gutanga amande angana n’amafaranga 2.000 akoreshwa muri icyo gihugu (ahwanye n’Amanyarwanda agera 924.000 ). Ubu barimo barajuririra uwo mwanzuro.
Jason Wise, umwavoka ku rwego mpuzamahanga uharanira uburenganzira bw’ikiremwamuntu, yaravuze ati “ivangura rishingiye ku idini rikorerwa Abahamya ba Yehova bo muri Azerubayijani rigaragaza ko icyo gihugu kitubahiriza Amasezerano y’Ibihugu by’i Burayi. ibikorwa by’abayobozi b’akarere ka Goranboy ntibyubahiriza uburenganzira abantu bafite mu by’idini, nubwo icyo gihugu kivuga ko kibwubahiriza.”
^ par. 1 Abahamya ba Yehova ni idini rifite ubuzima gatozi mu murwa mukuru wa Azerubayijani. Umuhamya wa Yehova witwa Dadashov yaciwe amande hakurikijwe Ingingo ya 515.0.4, yo mu itegeko rihana umuntu ukora ibikorwa by’idini mu buryo bunyuranyije n’amategeko.


text:
ESE BYARAREMWE?
Imikorere y’ubwanwa bw’injangwe
INJANGWE zo mu rugo zikunze gukora nijoro. Uko bigaragara, ubwanwa bwazo buzifasha kumenya ibintu biri hafi yazo no gufata umuhigo, cyane cyane iyo bwije.
Suzuma ibi bikurikira: Ubwanwa bw’injangwe bufashe ku ngirabika zifite imyakura ku mpera yazo. Iyo myakura ifite ubushobozi buhambaye bwo kumva ikintu cyose kinyeganyeze nubwo byaba ari buhoro cyane. Ni yo mpamvu injangwe zishobora gutahura ibintu biri hafi yazo kandi zitabireba, ibyo bikaba bizigirira akamaro mu mwijima.
Bitewe n’uko ubwanwa bw’injangwe butuma zumva ikintu cyose gikomye, ishobora kubukoresha kugira ngo imenye aho icyo kintu giherereye cyangwa aho umuhigo uherereye. Nanone buyifasha kumenya mbere y’igihe uko ahantu igiye kwinjira hangana. Hari igitabo cyavuze ko “abantu bazi bike ku birebana n’imikorere y’ubwanwa bw’injangwe. Icyakora birazwi ko umuntu aramutse abukase, injangwe yamara igihe runaka nta cyo ikora.”
Abahanga mu bya siyansi barimo baragerageza gukora robo zifite utwuma dufite ubushobozi bwo kumva nk’ubw’ubwanwa bw’injangwe, kugira ngo zijye zimenya kugenda ahari inzitizi. Ali Javey umuhanga mu bya siyansi wo muri Kaminuza ya Berkeley muri leta ya Kaliforuniya, yavuze ko utwo twuma two mu rwego rwa elegitoroniki dufite ubushobozi buhambaye bwo kumva “dushobora kuzakoreshwa mu bintu byinshi, urugero nko muri robo zo mu rwego rwo hejuru, mu mashini zikorana n’abantu no mu binyabuzima.”
Ubitekerezaho iki? Ese ubwo bwanwa bw’injangwe bwabayeho binyuze ku bwihindurize? Cyangwa bwararemwe?


text:
Umuhanzi w’icyamamare Konshens yatunguranye aririmbira Abanyarwanda mu gihe cy’isaha irenga nta mukobwa n’umwe abyinishije ku rubyiniro, mu gitaramo cya East African Party yakoreye muri Parikingi ya Sitade Amahoro i Remera kuri uyu wa 1 Mutarama 2016.
Bitandukanye n’uburyo Konshens wo muri Jamaïca asanzwe azwiho kubyinisha cyane abakobwa, haba mu bitaramo bye no mu mashusho (Video) y’indirimbo ze, i Kigali Konshens yaririmbye wenyine kuva atangiye kugeza asoje.
Bamwe mu bari bitabiriye iki gitaramo bagaragazaga ko bafite amatsiko menshi yo kureba uko uyu muhanzi wo muri Jamaïca ari bubyine abyinisha n’abakobwa be cyangwa se Abanyarwandakazi kuko akenshi aho ataramiye abyinisha abakobwa baho.
Mbere gato y’uko Konshens aririmba, umwe mu bafana yabwiye ikinyamakuru Izuba Rirashe ati “Konshens wo kuri Televiziyo ndamuzi, Konshens wo kuri Radiyo ndamuzi, icyanzanye ndashaka noneho kureba Konshens wa hano ku rubyiniro, ndebe uko aba ameze.”
Yongeraho ati “Mutegerereje n’aba bakobwa be ndebe n’ukuntu noneho ari bubakoreshe”.
Mu kiganiro n’abanyamakuru, Konshens yari yavuze ko abahanzi bagenzi be bo muri Jamaïca bageze mu Rwanda bamubwiye ko ari igihugu cyitwa icy’imisozi igihumbi kandi gifite abakobwa beza. Ubwo yaririmba, Konshens, nawe yakomeje kubigarukaho avuga ko we aririmbira ahanini abakobwa, akagira ati “abakobwa babi baceceke, abakobwa beza b’i Kigali muvuze induru twumve (avugira hejuru cyane)!”
Muri iki gitaramo cye, Konshens yagaragaje imbaraga nyinshi haba mu miririmbire ye, ndetse yerekana ko ari umuhanga mu kumenya gushimisha no kuganiriza abafana be. Hafi nyuma ya buri ndirimbo Konshens yaganiraga n’abafana, ababaza uko bameze, ababwira ko yishimiye cyane u Rwanda, agasaba abishimira ko ari Abanyarwanda kuzamurana nawe amaboko hejuru.
Abitabiriye igitaramo bagaragazaga ko hari indirimbo ze zikomeye bazi cyane, kandi bakunda kuko nk’igihe bumvaga “We no Worry about Them”, “Bad Gyal”, “Gal A Bubble”, “Want Dem All” n’izindi abantu wabonaga bateye hejuru cyane, ndetse bakaziririmbana nawe bagaragaza ko bazifashe mu mutwe.
Wabonaga ku maso abafana bafite amatsiko yo kureba uko Konshens ari bwitware muri iki gitaramo agiriye mu Rwanda, kandi nyuma yacyo benshi bavuze ko bacyishimiye. Umwe mu bafana yabwiye iki Kinyamakuru ati “Konshens ni umuhanga cyane, acuranga ibintu azi ntabwo ashakisha, twaryohewe cyane.”
Igitaramo cya Konshens cyasojwe saa tanu n’igice z’ijoro (11:30pm), ariko bamwe bavuze ko Konshens yaririmbye igihe gito, ko bifuzaga gukomeza igitaramo bagira bati “Twe dukunda ibyishimo ntabwo twashakaga gutaha.”
Muri iki gitaramo haririmbyemo abandi bahanzi bo mu Rwanda barimo: King James, Bruce Melody, Green P na Allioni.


text:
Perezida wa Komite y’Igihugu y’Imikino Olempike Ambasaderi Munyabagisha ari kumwe n’umwungirije Felicite Rwemarika mu nama yabereye i Rubavu
Ubuyobozi bwa Komite Olympike y’u Rwanda buvuga ko bugiye guca ingeso yo gukorera mu bwiru, aho ngo abanyamuryango bayo bazajya bagaragarizwa ibibakorerwa.
Ubusanzwe ngo wasangaga hari abanyamuryango b’iyi Komite Olempike y,’u Rwanda (CNOSR) bayishinja ko hari amakuru itabagezaho, harimo ay’inkunga zabaga zaturutse ku rwego mpuzamahanga.
Uyu ni umwe mu myanzuro iyi Komite yafashe mu mwiherero bagiriraga mu Karere ka Rubavu.
Felicite Rwemarika, Visi Perezida wa Komite Olempike yavuze ko yagiye irangwa n’imikorere idahwitse, aho ngo na we ubwe yagiye abuzwa amahirwe yo kugaragaza impano ye mu mikino, gusa ngo Komite iriho irajwe ishinga no kurandura aya makosa yo gukorera mu bwiru ndetse no kuragwa n’itonesha n’ikimenyane.
Felicite yagize ati “Icya mbere tugomba gukorera mu mucyo, tukavuga gahunda zose ukuntu ziteye n’ibintu byose dufite, hagiye kubaho transparency kugira ngo haveho urwikekwe, akenshi abantu bavuga ibintu bakeka ibi, bakeka ibi, ariko twiyemeje kubishyira imbere y’abo bose na bo bakabigiramo uruhare”
Yungamo ati “ Wasangaga abagize amafederasiyo atandukanye bavuga ngo hari mafaranga yaje, ngo y’abatoza, cyangwa y’amahugurwa, cyangwa y’abathlete bajya gukina, rimwe na rimwe ngo maafaranga ntibayabone, icyo twiyemeje ni uko ariya mafaranga yose aba agenewe amafederasiyo azajya ku rubuga kugira ngo buri federation imenye ni ayahe bakeneye, bazakoresha agenda ate, noneho ntibazajye bavuga ngo hari amafaranga yaje ntitwayabona, urugi rurakinguye, icyo bazajya bifuza ko babona bazajya baza bagihabwe”
Celestin Nzeyimana ushinzwe ubugenzuzi bw’Imari muri Komite Olympike, na we yemeza ko hagiye habaho ubwiru muri Komite Olympike yacyuye igihe, gusa ngo hari n’ubwo byivangaga n’ubumenyi buke bwa bamwe mu bayobozi.
Nzeyimana wigeze no kuyobora NPC ati “ Amakuru y’ibyaberaga muri Komite Olympique akenshi ntabwo twayabonaga neza ariko ubungubu tubashije kumenya uburyo porogaramu ziterwa inkunga, porogaramu zihari n’izidahari”
Ambasaderi Valens Munyabagisha, Perezida wa Komite Olempike mu Rwanda watowe muri Werurwe 2017 avuga ko iki kibazo cyo kuba Komite Olempike idakoranira hafi n’amafederasiyo ari cyo kibaraje ishinga, gusa ngo bazirinda kwinjira mu buzima bwite bw’Amafederasiyo kuko ngo ubusanzwe aba yigenga.
Komite nyobozi ya Komite Olympike yatowe muri Werurwe 2017, ikaba yihaye intego yo kurandura ubwiru n’itoneshwa byakunze kuvugwa muri Komite Olempike.
Bamwe mu bagize Amafederasiyo y’imikino atandukanye ubwo basozaga umwiherero w’Iminsi 2


text:
Aba bombi bavukiye i Burundi nyuma y’aho ababyeyi babo bahungiyeyo mu myaka ya 1959, babaho mu buzima butoroshye.
“Umutima wo gufasha no kwita ku batishoboye wavuye mu buzima twavukiyemo, tubukuriramo mu Buhungiro ahitwa Mushiha mu Burundi. Twabaga mu nzu y’ibyatsi, twishwe n’inzara, mbese nakubwira ko twabayeho nabi mu buryo bwose bushoboka”
Ibi ni ibitangazwa na Bukuru Josephine Murphy na Butoyi Joselyne Alexandre, mu kiganiro bagiranye na IGIHE.
Butoyi yagize ati “ Tuvuka mu muryango w’abana 10, twabayeho nabi mu buryo bwose bushoboka. Bamwe mu bo tuvukana bamaze gukura twagiye kuba i Bujumbura ariko na ho twari tubayeho nabi mu nzu y’amabati iva bimeze nabi cyane.
Njyewe na Bukuru twagize umugisha wo kujya muri Canada nabwo ni abantu babidufashijemo nta mafaranga y’itike twari dufite. Twarize turarangiza dushaka abagabo, ariko ntidushobora kwibagirwa bwa buzima bubi twabayemo mu buhungiro, ngo twibagirwe abatishoboye.”
Nyuma y’akazi bajya gusaba inkunga yo gufasha abatishoboye bo mu Rwanda
Bukuru na Butoyi bashinze umuryango “Shelter them Batarure”, nyuma y’aho mu mwaka wa 2005, baje mu Rwanda, bakahasanga abana b’inzererezi benshi.
Ngo byabateye intimba ku mutima bibibutsa ubuzima babayemo mu buhungiro, bituma mu mwaka wa 2007 bashyinga umuryango uyu muryango ufasha abatishoboye.
Inkunga ngo nta handi iva ni mu bwitange, bw’abanyacanada n’abandi bafite umutima utabara.
Bukuru yagize ati “Twatangiye dufasha abana bo mu muhanda batishoboye ariko tuza gusanga abana bajya mu muhanda kubera ubukene buba buri mu miryango bavukamo, dutangira noneho kujya dufasha na ya miryango kwifasha. Ubu dufite abana 34 dufasha baba mu mujyi wa Kigali, batuye mu nzu dukodesha, twabashakiye abo kubana na bo, nitwe tubitaho kuri buri kimwe cyose. Abo bana bafite kuva ku mezi atandatu kugera ku myaka 22. Inkunga ziva mu bagiraneza, nitwe tujya kuzishaka nyuma y’akazi cyangwa ku minsi y’ikiruhuko.”
Butoya avuga ko intego yabo ari ugufasha Leta y’u Rwanda kurwanya ubukene, bafasha abatishoboye kwifasha.
Ati “Mu cyumweru gishize twishyuriye imiryango 100 ubwisungane mu kwivuza, indi miryango 36 itishoboye twayihaye ibiribwa, isabune, amavuta, ibiribwa n’imyenda yo kwambara. Twabaguriye n’ihene zo korora. Ibyo twakoze byose bifite agaciro ka 4 200 000 z’amanyarwanda.”
‘Ntituzatenguha Perezida Kagame waduhaye ikibanza’
Muri Rwanda Day yabereye i Toronto mu 2013, Bukuru na Butoyi, basabye Perezida Paul Kagame ikibanza cyo kubakamo amazu, amashuri n’ibindi bikorwa bitandukanye byo gufasha abatishoboye bo mu Rwanda, arakibaha.
Iki kibanza gifite hegitari 2, 5 giherereye ku Ruhuha mu murenge wa Nyarugenge mu karere ka Bugesera. Aba bavandimwe ngo byabakoze ku mutima biyemeza kutazamutenguha.
Bukuru ati “Ikibanza Perezida yaduhaye ni kinini cyane, mu minsi iri imbere tuzatangira kubakamo amashuri y’imyuga n’inzu 10 tuzatuzamo abana batishoboye badafite imiryango, ibikorwa bizatwara amadolari y’Amerika asaga ibihumbi 700. Ntituzatenguha Perezida wacu watugiriye icyizere agashyigikira igikorwa cyacu cyo gufasha abatishoboye, tuzakomeza gukora uko dushoboye dufashe abanyarwanda batishoboye kwifasha.”
Nk’uko babivuga ngo nta butunzi buhambaye bafite, ariko bafite ubushake bwo kugira icyo bakora bafatanyije n’abanyamuryango ba “Shelter them Batarure”, bakaba basaba abishoboye gufasha abatishoboye bakabageza ku rwego rwo kwifasha.
Indi nkuru wasoma: Perezida Kagame yahaye ikibanza abakobwa b’impanga bakimusabye muri Rwanda Day